Yona 2 | Biblia Le Internet Dzi | Xexe Yeye Gɔmeɖeɖe\nYona do gbe ɖa le tɔmelã la ƒe dɔ me (1-9)\nTɔmelã la dzɔ Yona ɖe gota (10)\n2 Eye Yona do gbe ɖa na eƒe Mawu Yehowa tso ƒumelã la ƒe dɔme,+ 2 eye wògblɔ be: “Medo ɣli yɔ Yehowa le nye xaxa me, eye wòtɔ nam.+ Medo ɣli tso Tsiẽƒe* ʋĩi* ke be nàxɔ nam.+ Èse nye gbe. 3 Esi nètsɔm ƒu gbe ɖe gogloeƒe, ɖe atsiaƒu titina la,Ƒu dzeagbo la ŋe tsyɔ dzinye.+ Wò tsi kpakawo kple ƒutsotsoewo katã to tanye yi.+ 4 Eye megblɔ be: ‘Wonyam ɖa le ŋkuwòme! Aleke mawɔ agakpɔ wò gbedoxɔ kɔkɔe la?’ 5 Tsiwo ŋe tsyɔ dzinye eye nye agbe ɖo afɔku me;*+Tsi goglo la nyè tsyɔm. Gbewo xatsa ɖe ta nam. 6 Meyi to de towo ƒe agunu ke. Anyigba ƒe gametiwo do ɖe nunye tegbee,Ke èɖe nye agbe do goe tso do la me, Oo Yehowa nye Mawu.+ 7 Esi nye agbe* nu nɔ tsotsom la, Yehowae nye Ame si dzi meɖo ŋkui.+ Eye nye gbedodoɖa ɖo gbɔwò le wò gbedoxɔ kɔkɔe la me.+ 8 Ame siwo ku ɖe legba maɖinuwo ŋu la gblẽ woƒe lɔlɔ̃ vavã* tsoƒe ɖi. 9 Ke nye la matsɔ akpedagbe akafu wò eye masa vɔ na wò. Mawɔ adzɔgbe si meɖe la dzi.+ Yehowa gbɔe xɔname tsona.”+ 10 Eye Yehowa de se na tɔmelã la, ale wòyi ɖadzɔ Yona ɖe gota.\n^ Egɔmeɖeɖe tẽe, “ƒe dɔme.”\n^ Alo, “Tsiwo ɖe to ɖem de keke nye luʋɔ gbɔ.”\n^ Agate ŋu afia, “woƒe nuteƒewɔwɔ.”


1 Pierre – Togo Chrétien\n2 janvier 2016 9 janvier 2018 admin\tAucun commentaire\tBible, épître, ewe\nPETRO ƑE AGBALẼ GBÃTɔ\nApostolo Petro, ame si nye Yesu Kristo ƒe nusrɔ̃la wuieveawo\ndometɔ ɖeka lae ŋlɔ agbalẽ sia na kristotɔ siwo kaka ɖe teƒe\nvovovowo. Efia le agblẽa me be, ele be kristotɔ nanɔ agbe\nnyuie eye wòanɔ te sesῖe le yometitiwo gɔ̃ hã me. Edo ŋusẽ wo\nbe woakafu Mawu, ne wohe to na wo ɖe nyuiwɔwɔ ta gɔ̃ hã.\nEmenyawo: 1. Gbedoname, 1:1-2\n2. Xɔsetɔwo ƒe yayra, 1:3-2:10\n3. Xɔsetɔwo ƒe zɔzɔ, 2:11-4:11\n4. Tenɔnɔ le fukpekpewo me, 4:12-5:11\n5. Taƒonyawo kple yayranyawo, 5:12-14\n1 Petro, Yesu Kristo ƒe Apostolo, ŋlɔ ɖo ɖe: Mawu ƒe ametiatia siwo nye\namedzrowo le xexeame, ame siwo kaka ɖe Ponto, Galatia, Kapadokia, Asia kple\nBitinia nutowo me, 2 ame siwo wotia le Mawu, Fofo la, ƒe nunyanyaɖi nu, to\nGbɔgbɔ la ƒe ŋutikɔklɔ ƒe dɔwɔwɔ me, hena toɖoɖo Yesu Kristo kple eƒe ʋuhehlẽ la\n3 Woakafu Mawu, ame si nye míaƒe Aƒetɔ Yesu Kristo Fofo! Le eƒe nublanuikpɔkpɔ\nsɔ gbɔ la ta wòna gbugbɔgadzi mí ɖe mɔkpɔkpɔ gbagbe me to Yesu Kristo ƒe\ntsitretsitsi tso ame kukuwo dome me. 4 Eye wòtsɔ domenyinu si magblẽ o, si malũ\nxe alo aklo o la na mí, domenyinu si wodzra ɖo ɖe dziƒo na mi, 5 ame siwo ŋu wotɔ\nkpɔ ɖo kple Mawu ƒe akpoxɔnu to xɔse me, va se ɖe esime woaɖe ɖeɖe si wodzra ɖo\nna nuwuwuɣeyiɣiwo la afia. 6 Togbɔ be fifia ele na mi be miaxa nu le\ndodokpɔ ƒomevi geɖewo me hena ɣeyiɣi ʋee aɖewo hã la, miele dzidzɔ manyagblɔ\nkpɔm le mɔkpɔkpɔ sia ta. 7 Esiawo va mia dzi ale be miaƒe xɔse, si xɔ asi wu sika, si\ngblẽna evɔ wololoe le dzome hafi, be woakpɔ miaƒe xɔse be enye nyateƒetɔ, ale\nwòahe kafukafu, ŋutikɔkɔe kple bubu vɛ, ne woɖe Yesu Kristo fia. 8 Togbɔ be\nmiekpɔe kpɔ o hã la, mielɔ̃e, eye togbɔ be miele ekpɔm fifia o hã la, miexɔ edzi se\neye dzidzɔ manyagblɔ, si ŋuti ŋutikɔkɔe le la yɔ mia me fũu, 9 elabena miele miaƒe\nxɔse ƒe taɖodzinu si nye miaƒe luʋɔwo ƒe ɖeɖekpɔkpɔ la xɔm.\n10 ɖeɖe sia tae nyagblɔɖila siwo ƒo nu tso amenuveve si le mia dzi va ge ŋuti\nla ku nugɔme vevie kple beléle tɔxɛ, 11 hedze agbagba be woanya ɣeyiɣi kple\nnudzɔdzɔ si Kristo ƒe Gbɔgbɔ si le wo me la le asi fiamii, esi wògblɔ nya ɖi tso\nKristo ƒe fukpekpewo kple ŋutikɔkɔe si akplɔe ɖo la ŋuti. 12 Woɖee fia wo be\nmenye woawo ŋutɔ ɖokuiwo subɔm wole o, ke boŋ miawoe, esi woƒo nu le nu siwo\nwogblɔ na mi azɔ la ŋuti to ame siwo gblɔ nyanyui la na mi to Gbɔgbɔ Kɔkɔe si\nwodɔ ɖa tso dziƒo la dzi. Mawudɔlawo gɔ̃ hã di vevie be woakpɔ nu siawo me.\n13 Eya ta, midzra miaƒe tamesusuwo ɖo hena afɔɖeɖe, miɖu mia ɖokuiwo dzi, mitsɔ\nmiaƒe mɔkpɔkpɔ katã da ɖe amenuveve si woana mi ne woɖe Yesu Kristo fia la dzi.\n14 Abe vi ɖotowo ene la, migadze dzodzro vɔ̃ siwo nɔ mia me esi mienɔ agbe le\nnumanyamanya me la yome o. 15 Ke boŋ, abe ale si ame si yɔ mi la le Kɔkɔe ene la,\nmiawo hã minɔ kɔkɔe le nu sia nu si miewɔna la me, 16 elabena woŋlɔ ɖi be, “Minɔ\nkɔkɔe, elabena nye la mele kɔkɔe.”\n17 Esi mieyɔa Fofo si drɔ̃a ʋɔnu ame sia ame ƒe dɔ\nameŋkumemakpɔmakpɔtɔe la, minɔ agbe abe amedzrowo ene le afii le vɔvɔ̃ kɔkɔe\nme. 18 Elabena mienyae bena menye sika kple klosalo si gblẽna lae wotsɔ xe fe ɖe\nmia ta heɖe mi tso yakagbe si mia fofowo gblẽ ɖi na mi la me o, 19 ke boŋ kple\nKristo ƒe ʋu xɔasi, ame si nye alẽvi si ŋuti mokaka kple kpɔtsɔtsɔ mele o. 20 Wotiae\nhafi wova wɔ xexeame gake woɖee fia le ɣeyiɣi mamlɛatɔ siawo me le mia ta. 21 To\neya amea dzi miexɔ Mawu dzi se, ame si fɔe tso ame kukuwo dome, hetsɔ ŋutikɔkɔe\nɖɔnɛ, ale miaƒe xɔse kple mɔkpɔkpɔ le Mawu me.\n22 Azɔ esi miekɔ mia ɖokuiwo ŋu to toɖoɖo nyateƒea me be lɔlɔ̃ sime alakpa\nmele o la nanɔ mia si na mia nɔviwo ŋuti la, milɔ̃ mia nɔewo vevie tso dzime ke. 23\nElabena wogbugbɔ mi gadzi, menye tso ku gbegblẽ me o, ke boŋ tso ku\nmagblẽmagblẽ me, to Mawu ƒe nya si le agbe eye wònɔa anyi tegbetegbe la me. 24\nElabena, “Amegbetɔwo katã le abe gbe ene, eye woƒe atsyɔ le abe seƒoƒo le gbeme\nene, gbe ƒuna eye seƒoƒo yrɔna, gena, 25 ke Aƒetɔ la ƒe nya nɔa anyi yi ɖe mavɔ me.”\nKe esiae nye nya si wogblɔ na mi.\n2 Eya ta miɖe vɔ̃ɖoɖo ɖe ame ŋu kple beble katã ɖa le mia ɖokuiwo ŋu, nenema\nke nye, alakpanuwɔwɔ, ŋubiabiã kple ameŋugbegblẽ ƒomevi ɖe sia ɖe ɖa. 2 Eye abe\nvidzῖewo ene la, midi gbɔgbɔmenotsi vevie ale be to esia dzi miatsi le miaƒe ɖeɖe la\nme, 3 esi azɔ mieɖɔe kpɔ, henya be Aƒetɔ la nyo.\n4 Esi mieva eya amea sinye Kpe gbagbe kpe si amewo gbe, evɔ Mawu tiae eye\nwòxɔ asi nɛ ŋutɔ la, 5 miawo hã, abe kpe gbagbewo ene la, wotsɔ mi le gbɔgbɔmexɔ\ntumii be mianye Osɔfo Kɔkɔewo, ame siwo asa gbɔgbɔmevɔ siwo dze Mawu ŋu la to\nYesu Kristo dzi. 6 Elabena wogblɔ le mawunya me be, “Kpɔ ɖa mele kpe aɖe ɖom\nɖe Zion, dzogoedzikpe si wotia eye asixɔxɔ le eŋu, ame si atsɔ eƒe mɔkpɔkpɔ ada ɖe\nedzi la, ŋu mele ekpe ge akpɔ gbeɖe o.” 7 Azɔ la hena mi ame siwo xɔse la, kpe sia\nnye kpe xɔasi na mi. Ke na ame siwo mexɔe se o la, “Kpe si xɔtulawo gbe la, eyae\nva zu dzogoeɖokpe, 8 kpe si naa amewo klia nu eye wònye agakpe si naa wodzea\nanyi,” Woklia nu elabena wogbe toɖoɖo nyanyui la, esi hã nye nu si woɖo wo ɖi na.\n9 Ke miawo la mienye ame tiatiawo, Fia la ƒe Osɔfowo, dukɔ kɔkɔe, ame\nsiwo nye Mawu ŋutɔ tɔ, be miaɖe gbeƒã ame si yɔ mi tso viviti me va eƒe nuku\nkekeli me la ƒe kafukafu. 10 Tsã la mienye dukɔ o, ke azɔ la, miezu Mawu ƒe dukɔ,\ntsã la womekpɔ nublanui na mi o, ke azɔ la wokpɔ nublanui na mi.\n11 Nɔvi veviwo, mele eƒom ɖe mia nu be, abe amedzrowo kple mɔzɔlawo le\nxexeame ene la, be miaɖe ɖa xaa tso dzodzro vɔ̃ siwo wɔa aʋa kple miaƒe luʋɔ la\ngbɔ. 12 Minɔ agbe dzadzɛ le Trɔ̃subɔlawo dome ale gbegbe be, togbɔ be wotsoa mia\nnu be miewɔ vɔ̃ hã la, woakpɔ miaƒe dɔ nyuiwo eye woakafu Mawu le ŋkeke si dzi\nwòava asra mí akpɔ.\n13 Le Aƒetɔ la ta la, mibɔbɔ mia ɖokuiwo na dziɖuɖu si woɖo anyi ɖe amegbetɔwo\ndome, eɖanye fia la, abe ŋusẽtɔ kɔkɔtɔ kekeake ene, 14 alo gɔvina siwo woɖo ɖa be\nwoahe to na nu gbegblẽ wɔlawo eye woakafu nu nyui wɔlawo o. 15 Elabena Mawu\nƒe lɔlɔ̃nue wònye be, to nu nyui wɔwɔ me la miatsi bometsilawo ƒe numanyamanya\nƒe nuƒoawo nu. 16 Minɔ agbe abe ablɔɖeviwo ene, gake migawɔ miaƒe ablɔɖe la\nŋutidɔ abe mɔɖeɖe na nu vɔ̃ wɔwɔ ene o; minɔ agbe abe Mawu ƒe dɔlawo ene. 17\nMitsɔ bubu deto na ame sia ame, milɔ̃ habɔbɔ kple xɔsetɔwo, mivɔ̃ Mawu eye mitsɔ\nbubu na fia la.\n18 Mi kluviwo la, mibɔbɔ mia ɖokuiwo na miaƒe aƒetɔwo le bubudede ame\nŋu katã me, menye na esiwo nyo eye wobua mia ŋuti ɖeɖeko o, ke boŋ na esiwo nye\ntamesesẽtɔwo hã. 19 Elabena enye nudzeame ne ame aɖe tsɔ vevesese tsɔ fukpekpe\nsi medze na hafi o la, le esi wònya Mawu ta. 20 Gake viɖe ka wòanye ne mi ne\nwoƒo mi ɖe vɔ̃ si miewɔ la ta eye miedo dzi tsɔe? Ke ne miekpe fu le nyiwɔwɔ ta,\neye miedo dzi tsɔe la enye nudzeame le Mawu gbɔ. 21 Esia tae woyɔ mi vɛ ɖo,\nelabena Kristo kpe fu ɖe mia ta, eye wògblẽ kpɔɖeŋu ɖi na mi, be miadze eyome ato\neƒe afɔtoƒe. 22 “Elabena mewɔ vɔ̃ aɖeke o eye womekpɔ alakpa aɖeke le eƒe nume\no.” 23 Esi woflɔ dzu ɖe edzi la, meɖo eŋu o, esi wokpe fu la meƒo fi de ame o. Ke\nboŋ etsɔ eɖokui de asi na ame si drɔ̃a ʋɔnu dzɔdzɔe. 24 Ke eya ŋutɔ tsɔ míaƒe nu\nvɔ̃wo ɖe eƒe ŋutilã me le ati ŋuti, ale be míaku na nu vɔ̃ eye míanɔ agbe na\ndzɔdzɔenyenye, to eƒe abi si woxɔ me, miekpɔ dɔyɔyɔ. 25 Elabena mienɔ abe alẽ\nsiwo tra mɔ la ene, ke azɔ la mietrɔ gbɔ va Alẽkplɔla la kple miaƒe luʋɔwo Dzikpɔla\nSrɔ̃nyɔnuwo kple srɔ̃ŋutsuwo\n3 Nenema ke mi srɔ̃nyɔnuwo mibɔbɔ mia ɖokuiwo na mia srɔ̃wo ale be ne wo\ndometɔ aɖewo mexɔ nya la dzi se o la, to wo srɔ̃nyɔnuwo ƒe agbe ɖɔʋu nɔnɔ me la,\nwoakpɔ ɖeɖe nya aɖeke magblɔmagblɔ na woe, 2 ne wokpɔ dzadzɛnyenye kple bubu\nsi le woƒe agbe me 3 Miaƒe tugbedzedze megatso gota lekewɔwɔ me, abe ɖa ŋɔŋɔe\nƒoƒo, sikanuwo dodo kple avɔ xɔasiwo tata me ene o. 4 Ke boŋ miaƒe tugbedzedze\nnanye ememetɔ tugbedzedze malũxe sinye tufafa kple bɔbɔenyenye ƒe gbɔgbɔ, si\nxɔasi le Mawu ŋkume ŋutɔ. 5 Elabena aleae nyɔnu kɔkɔe, siwo nɔ anyi le blema,\nesiwo tsɔ woƒe mɔkpɔkpɔ da ɖe Mawu dzi la wɔa leke na wo ɖokuiwoe. Wobɔbɔ wo\nɖokuiwo na woawo ŋutɔ srɔ̃wo. 6 abe ale si Sara bɔbɔ eɖokui na Abraham eye\nwòyɔe be aƒetɔ la ene. Mienye vianyɔnuwo ne miewɔ nu dzɔdzɔe eye mieɖe mɔ na\n7 Nenema ke, mi srɔ̃ŋutsuwo minɔ anyi kple mia srɔ̃wo le nunya me, mide\nbubu wo ŋu, elabena wonye gbɔdzɔgbɔdzɔtɔwo eye wonye domenyilawo kpli mi le\namenuveve nunana sinye agbe si wona mi, ale be naneke maxe mɔ na miaƒe\nFukpekpe ɖe nyuiwɔwɔ ta\n8 Mlɔeba la, mi katã minɔ anyi kple mia nɔewo le ɖekawɔwɔ me, ame nu newɔ\nnublanui na mi, milɔ̃ mia nɔewo abe dadaviwo ene, minyo dɔme na amewo eye\nmibɔbɔ mia ɖokui. 9 Migatsɔ vɔ̃ ɖo vɔ̃ teƒe alo dzudzu ɖo dzudzu teƒe o, ke boŋ\nmiɖo teƒe na wo kple yayra, elabena esia tae woyɔ mi vɛ ɖo be mianyi yayra ƒe\ndome. 10 Elabena, “Ame si lɔ̃ agbe eye wòdi be yeakpɔ ŋkeke nyuiwo la, nelé eƒe\naɖe be magblɔ nya vɔ̃ aɖeke o, kple eƒe nu, be magblɔ beble nya aɖeke o. 11 Ele nɛ\nbe wòaɖe asi le vɔ̃ ŋu awɔ nyui eye wòadi ŋutifafa ati eyome. 12 Elabena Aƒetɔ la ƒe\nŋkuwo le ame dzɔdzɔewo ŋu eye eƒe towo le te ɖe woƒe gbedodoɖa ŋu, ke Aƒetɔ la\ntsia tsitre ɖe ame siwo wɔa nu vɔ̃ la ŋuti.\n13 Ame kae awɔ nu vevi mi ne mietsi dzi ɖe nu nyui wɔwɔ ŋu? 14 Ke ne\nmiekpe fu le nu nyui wɔwɔ gɔ̃ hã me la, woayra mi. “Migavɔ̃ nu si vɔ̃m wole o;\ndzidzi hã megaƒo mi o.” 15 Ke le miaƒe dziwo me la, mina nɔƒe tɔxɛ Kristo abe\nAƒetɔ kɔkɔe ene. Minɔ klalo ɣesiaɣi be miaɖo nya ŋu na ame sia ame si abia mi be\nmiagblɔ nu si ta mɔkpɔkpɔ sia le mia si ɖo. 16 Ke miwɔ esia le ɖokuibɔbɔ kple bubu\nme, eye miaƒe dzitsinya me nakɔ keŋkeŋkeŋ, ale be ame siwo ƒoa nu vlo le mia ŋuti\nle agbe nyui si nɔm miele le Kristo me ta la, naɖu ŋukpe le woƒe ameŋugblẽnyawo\nta. 17 Ne enye Mawu ƒe lɔlɔ̃nu la, enyo be woakpe fu le nu nyui wɔwɔ ta wu ɖe vɔ̃\nwɔwɔ ta. 18 Elabena Kristo ku ɖe miaƒe nu vɔ̃wo ta zi ɖeka ame dzɔdzɔe, ɖe ame\ntovowo ta, be woakplɔ mi ava Mawu gbɔe. Wowui le ŋutilã me, ke wogbɔ agbee le\nGbɔgbɔ me, 19 to ame si dzi wòyi ɖagblɔ mawunya na gbɔgbɔ siwo le gaxɔ me, 20\name siwo sẽ to le blema, le esime Mawu lala le dzigbɔɖi blibo me, le Noa ƒe\nɣeyiɣiwo me, esi wònɔ aɖakaʋua kpam. Ame ʋee aɖewo koe woɖe le tsiɖɔɖɔ la me,\nwo katã nɔ luʋɔ enyi. 21 Ke tsiɖɔɖɔ la nye mawutsideta si miexɔ hena ɖeɖekpɔkpɔ la\nƒe dzesi eye menye ɖi kɔklɔ le ŋutigbalẽ ŋue wònye o, ke boŋ adzɔgbeɖeɖe be\nwoatsɔ dzitsinya nyui atrɔ ɖe Mawu ŋui. Mawu sia ɖe mi to Yesu Kristo ƒe\ntsitretsitsi me, 22 ame si yi ɖe dziƒo, ɖanɔ Mawu ƒe nuɖusi me, eye mawudɔlawo,\ndziɖulawo kple ŋusẽwo bɔbɔ wo ɖokui nɛ.\nAgbenɔnɔ na Mawu\n4 Eya ta, esi Kristo kpe fu le eƒe ŋutilã me ta la, miawo hã mitsɔ nɔnɔme ma ke\nbla miaƒe aliwo dzii, elabena ame si kpe fu le eƒe ŋutilã me la, klã ɖa tso nu vɔ̃ gbɔ,\n2 elabena hena eƒe agbemeŋkeke mamlɛawo le anyigba dzi la, menɔa agbe le\nŋutilãmenudzodzrowo nu o, ke boŋ ɖe Mawu ƒe lɔlɔ̃nu nu. 3 Tsã la, miegblẽ ɣeyiɣi\ngeɖe le nu siwo Trɔ̃subɔlawo wɔna la me, esiwo nye, ahῖawɔwɔ, nudzodzro vɔ̃wo,\nahatsunonowo, nuɖuɖu vivivo, aglotutu vɔ̃wo kple Trɔ̃subɔsubɔ ŋunyɔtɔ. 4 Ewɔ\nmoya na wo be miedo ɖi ɖe ŋunyɔnu ƒe tɔɖɔɖɔ sia me kpli wo o, eya ta woli kɔ\ndzudzu ɖe mia dzi gleglegle. 5 Ke hã la, ele na wo be woana akɔnta ame si le klalo\nbe wòadrɔ̃ ʋɔnu agbagbeawo kple kukuawo. 6 Susu sia tae wogblɔ nyanyui la na\name siwo ku va yi xoxo la hã, ale be, togbɔ be, le woƒe agbenɔnɔ le anyigbadzi me\nwoto ʋɔnudɔdrɔ̃ si me amegbetɔ ɖe sia ɖe tona hã la, woate ŋu ava Mawu ƒe agbe la\ngbɔ le gbɔgbɔ me.\n7 Nuwo katã ƒe nuwuwu ɖo vɔ. Eya ta minɔ mo xexi eye miɖu mia ɖokui dzi,\nale be miate ŋu ado gbe ɖa. 8 Ƒo nuwo katã ta la, milɔ̃ mia nɔewo vevie, elabena lɔlɔ̃\ntsyɔa nu vɔ̃ ƒe agbɔsɔsɔ dzi. 9 Mixɔ mia nɔewo ɖe miaƒe aƒewo me\nliʋiliʋῖlilῖmanɔmee. 10 Mia dome ame sia ame natsɔ eƒe gbɔgbɔmenunana asubɔ ame\nbubuwoe, eye miama Mawu ƒe amenuveve la anukwaretɔe le mɔ vovovowo nu. 11\nNe ame aɖe le nu ƒom la, neƒoe abe Mawu gbɔe nyawo tso ene. Ne ame aɖe le\nsubɔsubɔm la, newɔe kple ŋusẽ si Mawu nɛ la katã ale be le nuwo katã me la\nwoakafu Mawu to Yesu Kristo dzi. Eya tɔe nye ŋutikɔkɔe kple ŋusẽ tso mavɔ me yi\nmavɔ me. Amen.\nFukpekpe ɖe kristotɔnyenye ta\n12 Nɔvi veviwo, migana fuwɔme ƒe dodokpɔ si me tom miele la nawɔ nuku na mi\nabe nane si medzɔ kpɔ o lae le mia dzi vam ene o. 13 Ke mikpɔ dzidzɔ be mienye\nfukpekpe siwo me Kristo to la ƒe gomekpɔlawo, ale be miaƒe dzidzɔ nagba go ne\nwoɖe eƒe ŋutikɔkɔe fia. 14 Ne wodzu mi le Kristo ƒe ŋkɔ ta la, woayra mi, elabena\nŋutikɔkɔe ƒe Gbɔgbɔ sinye Mawu ƒe Gbɔgbɔ la le mia dzi. 15 Ne miekpe fu la,\nmigakpee abe hlɔ̃dola, fiafitɔ alo nu tovo wɔla aɖe loo, alo ame si dea nu ame\nbubuwo ƒe nya me la ene o. 16 Gake ne mia dometɔ aɖe akpe fu elabena enye\nkristotɔ la, ŋu megakpee o, ke boŋ neda akpe na Mawu be woyɔ ŋkɔ sia ɖe eŋu. 17\nElabena ɣeyiɣi de be ʋɔnudɔdrɔ̃ nadze egɔme tso Mawu ƒe ƒomea me; ke ne edze\ngɔme tso mía dzi la, ekema ale ke woahanɔ na ame siwo meɖo to Mawu ƒe nyanyui\nla o? 18 Eye “Nenye be bebli hafi dzɔdzɔetɔ akpɔ ɖeɖe la, ekema ale ke nɔge wòle\nna mawumavɔ̃lawo kple nu vɔ̃ wɔlawo?”\n19 Eya ta, ame siwo kpea fu le Mawu ƒe lɔlɔ̃nu nu la, netsɔ wo ɖokui de asi\nna wo Wɔla nuteƒetɔ la eye woayi nyuiwɔwɔ dzi.\nNa ametsitsiwo kple ɖekakpuiwo\n5 Nye, ame si nye hamemegã, Kristo ƒe fukpekpewo ɖaseɖila kple ame si hã\nakpɔ gome le ŋutikɔkɔe si woaɖe fia la me la, le edom ɖe hamemegã siwo le mia\ndome la gbɔ be, 2 mianye Mawu ƒe alẽha si wotsɔ de miaƒe dzikpɔkpɔ te la ƒe\nkplɔlawo, mikpɔ wo ta, eye menye abe dɔdeasi ko ene o, ke boŋ kple dzidzɔ kpakple\nlɔlɔ̃nu nyui, abe ale si Mawu di tso mia si be miawɔe ene, menye kple ŋukeklẽ ɖe ga\nŋuti o, ke boŋ kple subɔsubɔ ƒe didi nyuie; 3 be miagaɖu tɔ ɖe hame si dzikpɔlawo\nwoɖo mi la dzi o, ke boŋ mianye kpɔɖeŋu na alẽha la. 4 Ekema ne Alẽkplɔlagã la\nado la, miaxɔ ŋutikɔkɔefiakuku si ƒe keklẽ maklo akpɔ gbeɖe o.\n5 Nenema ke mi ɖekakpuiwo, mibɔbɔ mia ɖokui na ame tsitsiwo. Mido\nɖokuibɔbɔ abe awu ene na mia ɖokuiwo ale be miate ŋu asubɔ mia nɔewo, elabena,\n“Mawu tsia tre ɖe dadalawo ŋu gake ekɔa eƒe amenuveve ɖe ɖokuibɔbɔlawo dzi.”\n6 Eya ta, azɔ la mibɔbɔ mia ɖokuiwo ɖe Mawu ƒe asi sesẽ la te, be ne ɣeyiɣi\nsi woɖo la de la, wòakɔ mi ɖe dzi. 7 Mitsɔ miaƒe dzimaɖitsitsiwo katã da ɖe eya\namea dzi, elabena eya amea léa be na mi.\n8 Miɖu mia ɖokuiwo dzi eye mianɔ ŋudzɔ. Miaƒe futɔ, Satana, le tsatsam abe\ndzata si le gbe tem, le nu dim ne wòavuvu la ene. 9 Minɔ te ɖe enu, minɔ tsitre sesῖe\nle xɔse la me, elabena mienyae be mia nɔvi siwo le xexeame godoo la le fu mawo ke\n10 Amenuveve katã ƒe Mawu la, ame si yɔ mi va eƒe ŋutikɔkɔe mavɔ la gbɔ\nle Kristo me, le fukpekpe sue aɖe ko megbe la, ŋutɔ aɖo mi te, ado ŋusẽ mi, ali ke\nmi eye wòaɖo mia gɔme anyi zã. 11 Eya tɔ lanye ŋusẽ tso mavɔ me, yi mavɔ me.\nNuwunyawo kple gbedonamewo\n12 Meŋlɔ nu kpui sia ɖo ɖe mi to nɔvi Sila, ame si mebu nɔvi nuteƒewɔla la ƒe\nkpekpeɖeŋu me, le ŋusẽ dom mi eye kple ɖaseɖiɖi be esiae nye Mawu ƒe amenuveve\nnyateƒe tɔ la. Minɔ te sesῖe ɖe eme.\n13 Mia nɔvi, sinye hame si le Babilonia, si wotia kpe ɖe mia ŋu la ɖuɖɔ mi\nvevie, nenema ke vinye Marko hã do gbe na mi nyuie. 14 Mitsɔ lɔlɔ̃nugbugbɔ do\ngbe na mia nɔewo.\nŊutifafa na mi ame siwo katã le Kristo me.


GBE BUBU Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Eŋlisi Eʋegbe Ga German Hiligaynon Hungarian Igbo Italian Korean Lithuanian Malagasy Mizo Moore Myanmar Ossetian Persian Polish Portuguese Romanian Russia Tokunɔgbe Sepedi Setswana Shona Silozi Slovak Slovenian Swahili Tsonga Turkish Ukrainian Urdu\nNya Vevi Siwo Tso Xezekiel Ƒe Agbalẽa Me—II\nƑE 609 D.M.Ŋ. ƒe December mee. Babilon fia la te toɖeɖe ɖe Yerusalem ŋu zi mamlɛtɔ. Le ɣeyiɣi siwo do ŋgɔ me la, nu ɖeka ŋu koe gbedeasi si gblɔm Xezekiel nɔ na aboyome siwo le Babilon la ku ɖo: woƒe du malɔ̃nugbɔa, Yerusalem, ƒe anyidzedze kple tsɔtsrɔ̃. Gake azɔ la, Xezekiel ƒe nyagblɔɖiawo me nyawo ku ɖe trɔ̃subɔdukɔ siwo akpɔ dzidzɔ ɖe Mawu ƒe amewo ƒe anyidzedze ŋu la ŋu. Ɣleti 18 megbe, esime wotsrɔ̃ Yerusalem vɔ la, nu bubu ŋue Xezekiel ƒe gbedeasia gaku ɖo: tadedeagu vavãtɔ gbugbɔɖoanyi le atsyɔ̃ɖoɖo me.\nÐukɔ siwo ƒo xlã Israel kpakple Mawu ƒe amewo ƒe ɖeɖekpɔkpɔ ŋutie nyagblɔɖinya siwo le Xezekiel 25:1–48:35 ku ɖo. * Ta ɖe sia ɖe me nyawo ku ɖe nyati aɖe koŋ ŋu hele ɣeyiɣi ƒe ɖoɖo si me nuawo dzɔ le la nu, negbe kpukpui ene siwo nye Xezekiel 29:17-20 me nyawo koe mele ɣiyiɣi ƒe ɖoɖo nu o. Esi Xezekiel ƒe agbalẽa nye Ŋɔŋlɔ siwo tso gbɔgbɔ me dometɔ ɖeka ta la, emenyawo ‘le agbe eye wosẽa ŋu.’—Hebritɔwo 4:12.\n‘ANYIGBA LA AZU ABE EDEN-BƆ ENE’\nEsi Yehowa nya ale si dukɔ siwo nye Amon, Moab, Edom, Filisti, Tiro, kple Zidon awɔ nu ɖe Yerusalem ƒe anyidzedze ŋu do ŋgɔ ta la, ena Xezekiel gblɔ nya ɖi ɖe wo ŋu. Woaha Egipte. Wotsɔ “Egipte-fia Farao kple eƒe ame gbogboawo” sɔ kple sederti si woatsɔ “Babel-fia ƒe yi” alã ƒu anyi.—Xezekiel 31:2, 3, 12; 32:11, 12.\nEsi wotsrɔ̃ Yerusalem le ƒe 607 D.M.Ŋ. me vɔ ƒe ɣleti ade megbe la, sisila aɖe va gblɔ na Xezekiel be: “Wosi du la!” Azɔ, nyagblɔɖilaa te nuƒoƒo na aboyomeawo. (Xezekiel 33:21, 22) Gbugbɔgaɖoanyi ŋuti nyawo le Xezekiel si wòagblɔ ɖi. Yehowa ‘aɖo kplɔla ɖeka kolia, si nye eƒe dɔla Dawid la, wo nu.’ (Xezekiel 34:23) Edom azu aƒedo, gake Yuda ya azu “abe Eden-bɔ ene.” (Xezekiel 36:35) Yehowa do ŋugbe be yeakpɔ yeƒe ame siwo trɔ gbɔ la ta tso “Gog” ƒe amedzidzedzea me.—Xezekiel 38:2.\n29:8-12—Ɣekaɣie Egipte zu aƒedo hena ƒe 40? Esi wotsrɔ̃ Yerusalem le ƒe 607 D.M.Ŋ. me vɔ megbe la, Yudatɔ susɔeawo si yi Egipte togbɔ be Yeremya xlɔ̃ nu wo be woagayi o hã. (Yeremya 24:1, 8-10; 42:7-22) Woƒe sisi yi afi ma mekpɔ wo ta o, alebena Nebukadnezar va dze Egipte dzi heɖu edzi. Anɔ eme be Egipte ƒe aƒedozuzu hena ƒe 40 la va eme le nudzɔdzɔ sia megbe. Togbɔ be womekpɔ kpeɖodzi aɖeke le dukɔwo ƒe ŋutinyawo ŋuti nuŋlɔɖiwo me ku ɖe aƒedozuzu sia ŋu o hã la, míate ŋu aka ɖe edzi be eva eme, elabena Yehowa nye Ame si nana eƒe nyagblɔɖiwo vaa eme.—Yesaya 55:11.\n29:18—Aleke ‘tawo katã bebe, eye abɔtawo ɖe boe’? Toɖeɖe ɖe Tiro, si gbɔ didi tso ƒuta, ŋu bia dɔ sesẽ wɔwɔ ale gbegbe be ena Nebukadnezar ƒe aʋakɔwo ƒe tawo bebe le esi woƒe gakukuwo nɔ woƒe tawo ŋu lilim ta, eye woƒe abɔtawo ɖe bo le esi wonɔ xɔtunuwo tsɔm hena mɔ̃ sesẽwo tutu ta.—Xezekiel 26:7-12.\n29:19, 20. Esi wònye be Tirotɔwo tsɔ woƒe kesinɔnu geɖeawo si yi woƒe du siwo gbɔ didi me ta la, aboyonu ʋɛ aɖewo ko Fia Nebukadnezar kpɔ tso Tiro dzi dzedze me. Togbɔ be dziɖula trɔ̃subɔla dadala ɖokuitɔdilae Nebukadnezar nye hã la, Yehowa na wòha Egipte wònye “fetu na eƒe aʋakɔ” ɖe dɔ si wòwɔ la ta. Ðe mele be míasrɔ̃ Mawu vavã la le adzɔxexe na dziɖuɖuwo me le dɔ siwo wowɔna ɖe mía ta la ta oa? Aleke kee dziɖuɖuwo wɔa nui o, eye mɔ ka ke nue wozãa adzɔ siawo le o, meɖe adzɔxexe ƒe agbanɔamedzi sia ɖa le mía dzi o.—Romatɔwo 13:4-7.\n33:7-9. Mele be egbegbegbetakpɔla ƒe haa—amesiamina susɔeawo—kple woƒe zɔhɛwo nadzudzɔ gbeƒãɖeɖe Fiaɖuƒe ŋuti nya nyui la kple nuxɔxlɔ̃ amewo ku ɖe “xaxa gã” si gbɔna ŋuti gbeɖe o.—Mateo 24:21.\n33:10-20. Míaƒe ɖeɖekpɔkpɔ nɔ te ɖe asiɖeɖe le vɔ̃ ŋu kple Mawu ƒe nudidiwo dzi wɔwɔ dzi. Le nyateƒe me la, Yehowa ƒe nuwɔnawo le “eteƒe.”\n36:20, 21. Esi Israel viwo menɔ agbe abe ale si wonyawoe, abe ‘Yehowa ƒe dukɔ’ ene o ta la, wodo gu Mawu ƒe ŋkɔ le dukɔwo dome. Menye ɖeko míanɔ mía ɖokuiwo yɔm be Yehowa subɔlawo ko evɔ o.\n36:25, 37, 38. ‘Ameha siwo ŋu wokɔ’ woe yɔ míaƒe gbɔgbɔmeparadisoa me. Eya ta ele be míadze agbagba anɔ kɔkɔe.\n38:1-23. Aleke gbegbee nyanya be Yehowa akpɔ eƒe amewo ta tso Gog, si tso Magog nyigba dzi ƒe amedzidzedzea me dea dzi ƒo na míi enye esi! Gog ye nye ŋkɔ si woyɔna na “xexe sia me fia,” Satana Abosam, le enyanya tso dziƒo vɔ megbe. Anyigba ƒe nuto siwo me wozi Satana kple eƒe gbɔgbɔ vɔ̃wo dzi be woanɔ ye woyɔna be Magog nyigba.—Yohanes 12:31; Nyaɖeɖefia 12:7-12.\n“LÉ ŊKU ÐE NUSIWO KATÃ MELE FIAWÒ GE LA ŊU”\nYerusalem dua tsɔtsrɔ̃ vɔ megbe ƒe ƒe 14 lia mee. (Xezekiel 40:1) Dukɔa agakpɔtɔ anɔ aboyo me hena ƒe 56 sɔŋ. (Yeremya 29:10) Esusɔ vie Xezekiel naxɔ ƒe 50. Wokplɔe va Israel nyigba dzi le ŋutega me. Wogblɔ nɛ be: “Amevi, kpɔ nu kple ŋku, se nu kple to, eye nalé ŋku ɖe nusiwo katã mele fiawò ge la ŋu.” (Xezekiel 40:2-4) Aleke gbegbee dzi adzɔ Xezekiel enye esi be woɖe gbedoxɔ yeye fiae le ŋutega me!\nXezekiel kpɔe be mɔnu alo agbo 6, nuɖuxɔ 30, Kɔkɔeƒe la, Kɔkɔeƒewo Ƒe Kɔkɔeƒe, ativɔsamlekpui, kple numevɔsamlikpui, le gbedoxɔ gã si wòkpɔ la me. Tsi aɖe nɔ “dzidzim” tso gbedoxɔa ƒe kpui nu heva zu tɔsisi. (Xezekiel 47:1) Woɖe ale si woma anyigba na toawo la hã fia Xezekiel—anyigbamama ɖe sia ɖe keke tso ɣedzeƒe yi ɖe ɣetoɖoƒe, eye anyigbamama si woɖe ɖe vovo be wòanye dudzikpɔƒe la le Yuda kple Benyamin ƒe anyigbamamaawo dome. “Yehowa ƒe kɔkɔeƒe la” kple du si woyɔna be “Yehowa le afima” la le anyigba sia si woɖe ɖe vovo la dzi.—Xezekiel 48:9, 10, 15, 35.\n40:3–47:12—Nu kae ŋutegaa me gbedoxɔa le tsitre ɖi na? Wometu gbedoxɔ gã nyadri si Xezekiel kpɔ le ŋutegaa me la ŋutɔŋutɔ o. Ele tsitre ɖi na Mawu ƒe gbɔgbɔmegbedoxɔ—ɖoɖo si ɖi gbedoxɔa me tɔ si wòwɔ ɖe tadedeagu vavãtɔ ŋu le míaƒe ŋkekea me. (Xezekiel 40:2; Mixa 4:1; Hebritɔwo 8:2; 9:23, 24) Nu si wòle tsitre ɖi na va eme le “ŋkeke mamlɛawo” me, esime wokɔ ame siwo le nunɔlanyenyedɔ wɔm la ŋu. (Timoteo II, 3:1; Xezekiel 44:10-16; Maleaxi 3:1-3) Ke hã, ava eme zi mamlɛtɔ le Paradiso me. Ŋutegamegbedoxɔa na mɔkpɔkpɔ Yudatɔ siwo nɔ aboyo me la be woagbugbɔ tadedeagu vavãtɔ aɖo anyi eye woana anyigba woƒe ƒome ɖe sia ɖe wòanye eƒe domenyinu.\n40:3–43:17—Nu kae gbedoxɔa dzidzedzidze fia? Enye dzesi be tame si Yehowa ɖo ɖe tadedeagu dzadzɛtɔ ŋu la ava eme godoo.\n43:2-4, 7, 9—Nu kae nye “woƒe fiawo ƒe kukuawo” siwo wòle be woaɖe ɖa le gbedoxɔa me? Edze ƒãa be legbawoe wowɔnɛ. Yerusalem fiawo kple dua me tɔwo tsɔ legbawo do gu Mawu ƒe gbedoxɔa—wowɔ wo fiawoe gɔ̃ hã.\n43:13-20—Nu ka ƒe kpɔɖeŋue vɔsamlekpui si Xezekiel kpɔ le ŋutegaa me nye? Kpɔɖeŋuvɔsamlekpuia le tsitre ɖi na ɖoɖo si Mawu wɔ ku ɖe Yesu Kristo ƒe tafesɔvaa ŋu. To tafevɔsa sia dzi la, wobua amesiaminawo ame dzɔdzɔewoe eye wokɔa “ameha gã” la ŋu wonɔa dzadzɛ le Mawu ŋkume. (Nyaɖeɖefia 7:9-14; Romatɔwo 5:1, 2) Ðewohĩ esia tae “gazɔ” si me tsi nɔna, si me nunɔlawo lea tsi le le Salomo ƒe gbedoxɔa me mele ŋutegaa me gbedoxɔa me o ɖo.—Fiawo I, 7:23-26.\n44:10-16—Ame kawoe nunɔlawo ƒe ha la le tsitre ɖi na? Nɔnulawo ƒe ha la nye vɔvɔli na Kristotɔ amesiaminawo ƒe hamea le míaƒe ŋkeke siawo me. Wokɔ wo ŋu le ƒe 1918 me esime Yehowa va eƒe gbɔgbɔmegbedoxɔa me abe “galólola” si anɔ anyi “alólo klosalo, eye wòadza eŋu” ene. (Maleaxi 3:1-5) Ame siwo ŋu kɔ kple esiwo trɔ dzi me la ayi edzi awɔ woƒe subɔsubɔgbanɔamedziwo ŋu dɔ. Le wo ŋu kɔkɔ vɔ megbe la, ele be woaʋli vevie anɔ anyi “ɖi maƒomaƒoe tso xexeame,” be woanye kpɔɖeŋu na “ameha gã,” si wotsɔ to siwo me tɔwo menye nunɔlawo o wɔ kpɔɖeŋu na.—Yakobo 1:27; Nyaɖeɖefia 7:9, 10.\n45:1; 47:13–48:29—Nu kae “anyigba la” kple emama le tsitre ɖi na? Anyigba la le tsitre ɖi na Mawu ƒe amewo ƒe gbɔgbɔmenɔƒe si lɔ woƒe gbɔgbɔmedɔwɔnawo ɖe eme. Afi ka kee Yehowa subɔla aɖe ɖale o, zi ale si wònya lé tadedeagu vavãtɔ me ɖe asi ko la, ele anyigba si wogbugbɔ ɖo anyi la dzi. Nu si anyigbaa mama le tsitre ɖi na ava eme zi mamlɛtɔ le xexe yeyea me esime woana anyigba nuteƒewɔla ɖe sia ɖe.—Yesaya 65:17, 21.\n45:7, 16—Nu kae dukɔa ƒe adzɔ nana nunɔlawo kpakple amegã la nye kpɔɖeŋu na? Le gbɔgbɔmegbedoxɔa me la, esia fia gbɔgbɔmekpekpeɖeŋunana koŋ—asikpekpe ɖe gbɔgbɔmedɔwo ŋu kpakple nuwɔwɔ aduadu ƒe gbɔgbɔ ɖeɖe fia.\n47:1-5—Nu kae Xezekiel ƒe ŋutegaa me tɔsisia me tsia le tsitre ɖi na? Tsi la le tsitre ɖi na mɔnuɖoɖo siwo Yehowa wɔ hena agbekpɔkpɔ, si lɔ Kristo Yesu ƒe tafevɔsaa kple Mawu ŋuti sidzedze si le Biblia me ɖe eme. (Yeremya 2:13; Yohanes 4:7-26; Efesotɔwo 5:25-27) Tɔsisia me tsiwo le agbɔ sɔm ɖe edzi, si fia be woate ŋu axɔ ame yeye gbogbo siwo va le ɖeka wɔm kple tadedeagu vavãtɔa la hã. (Yesaya 60:22) Le Ƒe Akpe Ðekaa me la, agbetsi vavã anɔ sisim le tɔa me, eye emetsiawo anye nugɔmesese deto siwo atso ‘agbalẽ’ siwo woaʋu ɣemaɣi la me.—Nyaɖeɖefia 20:12; 22:1, 2.\n47:12—Nu kae ati tsekuawo nye kpɔɖeŋu na? Ati siawo nye kpɔɖeŋu na gbɔgbɔmemɔnuɖoɖo siwo Mawu wɔ, siwo dzi wòato ana ameƒomea nade blibo.\n48:15-19, 30-35—Nu kae du si Xezekiel kpɔ le ŋutegaa me le tsitre ɖi na? Esi wogblɔ be du si woyɔ be “Yehowa le afima” la le anyigba “makɔmakɔ” (NW) dzi alo nye “hahoo ƒe anyigba” la, efia be ele be wòaku ɖe anyigbadzinuwo ŋu. Edze abe du la le tsitre ɖi na anyigbadzinuwo ƒe dɔdzikpɔɖoɖo si aɖe vi na ame dzɔdzɔe siwo anɔ “anyigba yeye” la dzi ene. (Petro II, 3:13) Mɔnu siwo le eƒe akpa ɖe sia ɖe dzi la ɖee fia be enɔa ʋuʋu. Ele be dzikpɔla siwo le Mawu ƒe amewo dome nana wòanɔ bɔbɔe be amewo nate ɖe wo ŋu.\n40:14, 16, 22, 26. Deti siwo wota ɖe gbedoxɔa ƒe xɔxɔnuwo ƒe gliwo ŋu la fia be ame dzɔdzɔewo koe woaɖe mɔ na woage ɖe eme. (Psalmo 92:13) Esia le mía fiam be, ne míewɔa nu dzɔdzɔe ko hafi míaƒe subɔsubɔ dzea Yehowa ŋu.\n44:23. Aleke gbegbee wòle be míada akpe ɖe dɔ siwo egbegbe nunɔlawo ƒe ha la wɔna la ta enye esi! “Dɔla nuteƒewɔla kple aɖaŋudzela” la xɔa ŋgɔ le gbɔgbɔmenuɖuɖu siwo sɔ ɖe ɣeyiɣia nu nana me be wòakpe ɖe mía ŋu míade vovo nu siwo nye nu makɔmakɔ kple nu kɔkɔewo le Yehowa ŋkume la dome.—Mateo 24:45.\n47:9, 11. Sidzedze, si nye kpɔɖeŋutsia ƒe akpa vevi aɖe la, le dɔ yɔm amewo nukutɔe le míaƒe ŋkekea me. Afi sia afi si sidzedze sia su amewo si le la, enana wogbɔa agbe le gbɔgbɔ me. (Yohanes 17:3) Le go bubu me la, “dze anɔ” ame siwo gbe agbetsi la xɔxɔ la me—woatsrɔ̃ wo tegbee. Aleke wòle vevie be ‘míamã nyateƒenya la me pɛpɛpɛ’ enye esi!—Timoteo II, 2:15.\n‘Makɔ Nye Ŋkɔ Gã La Ŋuti Godoo’\nEsi woɖe ame siwo ɖua fia le Dawid ƒe ƒomea me dometɔ mamlɛtɔ ɖa megbe la, Mawu vavã la ɖe mɔ ɣeyiɣi didi aɖe ŋutɔ va yi hafi ‘Ame si tɔ fiaɖuɖua nye le se nu la’ va. Ke hã, Mawu meŋlɔ woa kple Dawid dome nubablaa be o. (Xezekiel 21:27; Samuel II, 7:11-16) Xezekiel ƒe nyagblɔɖia ƒo nu tso “nye dɔla Dawid,” si anye “kplɔla” ɖeka kple “fia” ɖeka la ŋu. (Xezekiel 34:23, 24; 37:22, 24, 25) Menye ame aɖekee ame sia nye wu Yesu Kristo si le Fiaɖuƒeŋusẽ me o. (Nyaɖeɖefia 11:15) Yehowa ato Mesia Fiaɖuƒea dzi ‘akɔ eƒe ŋkɔ gã la ŋu.’—Xezekiel 36:23.\nEteƒe madidi kura o, woatsrɔ̃ ame siwo katã doa gu Mawu ƒe ŋkɔ kɔkɔe la. Gake ame siwo kɔa ŋkɔ ma ŋu le woƒe agbe me to Yehowa subɔsubɔ le mɔ si dzea eŋu nu me la akpɔ agbe mavɔ. Eya ta mina míawɔ agbetsi si le sisim le agbɔsɔsɔ me egbea la ŋu dɔ bliboe eye míana tadedeagu vavãtɔ nanye nu vevitɔ na mí le agbe me.\n^ mm. 2 Kpɔ Xezekiel 1:1–24:27 ŋuti numedzodzro le “Nya Vevi Siwo Tso Xezekiel Ƒe Agbalẽa Me—I,” si dze le July 1, 2007 ƒe Gbetakpɔxɔ me la me.\nXezekiel ƒe ŋutegaa me gbedoxɔ gã la\nNu kae agbetsitɔsisi si le Xezekiel ƒe ŋutegaa me la le tsitre ɖi na?


GBE BUBU Albanian Amharic Arabic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hiligaynon Hindi Hungarian Igbo Indonesian Italian Japanese Kannada Kirghiz Korean Latvian Lithuanian Malagasy Malayalam Myanmar Norwegian Polish Portuguese Punjabi Rarotongan Romanian Russian Samoan Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese\nEsime Avtar dze Biblia sɔsrɔ̃ gɔme la, eƒe ƒomea me tɔ siwo nye Sikh subɔsubɔha me tɔwo la do dziku. Egblɔ be: “Le mía de la, ne èdo le miaƒe subɔsubɔha me heɖo bubu me la, efia be etso kadodo ɖe sia ɖe kple nutoa me tɔwo. Ŋkɔ siwo míetsɔna gɔ̃ hã do ƒome kple subɔsubɔkɔnyinyiwo. Ne èɖo subɔsubɔha bubu me la, wobunɛ be ègbe miaƒe dekɔnuwo katã eye èdo vlo miaƒe ƒomea.”\nGAKE Avtar va zu Yehowa Ðasefo mlɔeba. Ðe wògblẽ be wòado le woƒe subɔsubɔhaa me ahaɖo ha bubu mea? Ðewohĩ wò hã èle nɔnɔme ma tɔgbi me tom. Ðewohĩ àkpɔe be miaƒe ƒomea me tɔwo subɔna le mɔ aɖe koŋ nu tso blema ke, si do ƒome kplikplikpli kple miaƒe dekɔnuwo eye mele be ame aɖeke nado le eme o.\nBubudede ƒometɔwo ŋu le vevie. Biblia gblɔ be: “Ðo to fofowò, si dzi wò.” (Lododowo 23:22) Gake ele vevie wu be míadi be míanya nyateƒe si ku ɖe mía Wɔla la kple eƒe tameɖoɖowo ŋu. (Yesaya 55:6) Ðe esia anya wɔa? Ne nenemae la, ekema aleke gbegbee Wɔwòla nyanya le vevie na wò?\nNyateƒe Si Ku Ðe Mawu Ŋu Didi\nSubɔsubɔha siwo le xexea me ƒe nufiafiawo tsia tsitre ɖe wo nɔewo ŋu. Eme kɔ be nufiafia mawo katã mate ŋu anye nyateƒe o. Esi wòle alea ta la, ame geɖewo anɔ anyi godoo, siwo ŋu Biblia gblɔ le be, “dzo le wo me ɖe Mawu ŋu; gake menye le sidzedze vavãtɔ nu o.” (Romatɔwo 10:2) Ke hã, abe ale si woŋlɔe ɖe 1 Timoteo 2:4 ene la, apostolo Paulo gblɔ be Mawu ƒe lɔlɔ̃nue wònye be ‘nyateƒe ƒe sidzedze vavãtɔ la nasu ame ƒomeviwo katã si.’ Aleke woawɔ ake ɖe sidzedze vavãtɔ sia ŋu?\nKpɔ susu siwo ta wòle be nàku Biblia me la ɖa. Paulo si hã gbɔgbɔ ʋã wòŋlɔ Biblia la gblɔ be: “Ŋɔŋlɔ blibo la tso Mawu ƒe gbɔgbɔ me, eye wònyo na nufiafia.” (2 Timoteo 3:16) Le wò agbagbadzedze be nàke ɖe nyateƒea ŋu me la, àte ŋu aku Biblia me akpɔe ɖa be kpeɖodzi siwo ŋu woƒo nu tso le eme la nye nyateƒe hã. Wò ŋutɔ dze agbagba nàkpɔ kakaɖedzi le nunya si ɖeke mesɔ kpli o si le emenyawo me la ŋu abe, ale si ŋutinya siwo le eme la nye nyateƒee kple ale si emenyagblɔɖiwo va emee, ene.\nNe èxlẽ Biblia la, àkpɔe be megblɔ be subɔsubɔhawo katã nye mɔ ɖeka si kplɔa ame yia Mawu gbɔ o, ke boŋ egblɔ be míagaxɔ nya sia nya si míese la dzi se o, ke boŋ be “[míado] nya siwo tso gbɔgbɔ me la kpɔ, be Mawu gbɔe wotso hã.” (1 Yohanes 4:1) Le kpɔɖeŋu me, ele be nufiafia ɖe sia ɖe si tso Mawu gbɔ la nawɔ ɖeka kple amenyenye ƒe nɔnɔme si le esi, eye ele be wòawɔ ɖeka kple eƒe nɔnɔme vevitɔ si nye lɔlɔ̃ hã.—1 Yohanes 4:8.\nBiblia ka ɖe edzi na mí be Mawu di be ‘míadze si ye nyuie.’ (Dɔwɔwɔwo 17:26, 27) Esi wònye be mía Wɔla la di be míadi nyateƒea ta la, mate ŋu anye nu gbegblẽ be míawɔ ɖe nyateƒenya siwo ŋu míeke ɖo la dzi o—ne esia abia be míaɖo subɔsubɔha bubu me gɔ̃ hã. Gake kuxi siwo esia ate ŋu ahe vɛ ya ɖe?\nDadasɔ Le Nuteƒewɔwɔ Na Ƒometɔwo Me\nNe amewo ɖe asi le woƒe dzixɔse xoxowo ŋu la, woate ŋu atso nya me be yewomagakpɔ gome le subɔsubɔkɔnuwo alo ŋkekenyui aɖewo ɖuɖu me o. Eme kɔ ƒãa be, esia ate ŋu ana ƒometɔwo nado dziku vevie. Yesu hã kpɔ esia dze sii. Egblɔ na eyomedzelawo be: “Meva be made mama amewo dome: ŋutsu ɖe fofoa ŋu, vinyɔnu ɖe dadaa ŋu, eye srɔ̃nyɔnu ɖe lɔ̃xoa ŋu.” (Mateo 10:35) Ðe Yesu nɔ gbɔgblɔm be taɖodzinu si le Biblia ƒe nufiafiawo ŋue nye be wòahe masɔmasɔ si womate ŋu aƒo asa na o ade ƒometɔwo domea? Ao. Ðeko wòkpɔe do ŋgɔ gblɔ nu si ate ŋu adzɔ le dzɔdzɔme nu ne ƒometɔwo tsi tsitre ɖe wo dometɔ aɖe si tiae be yeaɖo subɔsubɔha bubu si to vovo na wo tɔ la me la ɖi.\nÐe wòle be woato mɔ sia mɔ dzi aƒo asa na masɔmasɔ si esia ate ŋu ahe va ƒomea mea? Biblia fia nu be ele be viwo naɖo to wo dzilawo eye srɔ̃nyɔnuwo nabɔbɔ ɖe wo srɔ̃ŋutsuwo te. (Efesotɔwo 5:22; 6:1) Ke hã, exlɔ̃ nu ame siwo lɔ̃ Mawu la be “[woaɖo] to Mawu abe dziɖula ene wu amewo.” (Dɔwɔwɔwo 5:29) Eya ta ɣeaɖewoɣi la, nuteƒewɔwɔ na Mawu abia be nàwɔ nyametsotso aɖewo siwo mado dzidzɔ na ƒometɔ aɖewo o.\nTogbɔ be Biblia na vovototo si le nyateƒenufiafiawo kple aʋatsonufiafiawo dome dze ƒãa hã la, Mawu ɖe mɔ na ame sia ame be eya ŋutɔ natia akpa si dzi wòanɔ. (5 Mose 30:19, 20) Mele be woazi ame aɖeke dzi be wòasubɔ le mɔ aɖe si eya ŋutɔ kpɔ be mesɔ o la nu o, alo woazi edzi be wòawɔ tiatia le subɔsubɔha si me wòanɔ kpakple eƒe ƒomea dome o. Ðe Biblia sɔsrɔ̃ dea mama ƒometɔwo domea? Ao. Le nyateƒe me la, Biblia de dzi ƒo na srɔ̃ŋutsu kple srɔ̃nyɔnu siwo le subɔsubɔha vovovo me la be woayi edzi anɔ wo nɔewo gbɔ eye woagaklã o.—1 Korintotɔwo 7:12, 13.\nÐewohĩ ànɔ vɔvɔ̃m na ale si miaƒe nutoa me tɔwo awɔ nui ne Yehowa Ðasefowo va le Biblia srɔ̃m kpli wò. Mariamma gblɔ be: “Nye ƒometɔwo tsi dzi vevie be nyemava kpɔ ŋutsu nyui si ate ŋu akpɔ dzinye aɖe o. Eya ta wotsi tsitre ɖe nye Biblia sɔsrɔ̃ ŋu.” Mariamma ɖo ŋu ɖe Yehowa Mawu ŋu heyi nusɔsrɔ̃a dzi. (Psalmo 37:3, 4) Wò hã àte ŋu awɔ nenema. Le esi nànɔ vɔvɔ̃m na nu si ava dzɔ teƒe la, nɔ yayra siwo nàkpɔ la ŋu bum boŋ. Biblia me gbedeasia trɔa amewo ƒe agbenɔnɔ eye wònana woƒe nɔnɔmewo ganyona ɖe edzi. Amewo va srɔ̃a ale si woaɖe ɖokuitɔmadimadi ƒe lɔlɔ̃ afia woƒe ƒomea me tɔwo. Biblia ate ŋu akpe ɖe mía ŋu míaɖu nɔnɔme gbegblẽwo, abe dzugbewo zazã kple ŋutasesẽ le ame ŋu kpakple aha muamewo kple atike sesẽwo zazã ɖe mɔ gbegblẽ nu ene, dzi. (2 Korintotɔwo 7:1) Biblia dea nuwɔna nyuiwo, abe nuteƒewɔwɔ, anukwareɖiɖi kple dɔ sesẽ wɔwɔ ene, hã ƒe dzi ƒo. (Lododowo 31:10-31; Efesotɔwo 4:24, 28) Ðe manyo be nàgbɔ dzi ɖi asrɔ̃ Biblia ahakpɔ ale si wɔwɔ ɖe eƒe nufiafiawo dzi aɖe vi na wòe oa?—g09 07-E.\n▪ Nu ka tae wòle be wò ŋutɔ nàku subɔsubɔha si me nèle ƒe dzixɔsewo me ɖo?—Lododowo 23:23; 1 Timoteo 2:3, 4.\n▪ Aleke nàwɔ ake ɖe nyateƒenufiafiawo ŋu?—2 Timoteo 3:16; 1 Yohanes 4:1.\n▪ Ðe wòle be nàdzudzɔ Biblia sɔsrɔ̃ ne wò ƒometɔwo tsi tsitre ɖe ŋuwòa?—Dɔwɔwɔwo 5:29.\nBiblia me gbedeasia trɔa amewo ƒe agbenɔnɔ wònyona ɖe edzi\nMariamma kple srɔ̃a\nƉoe Ɖe Amewo Ɖoe Ɖe Amewo Ðe Wògblẽ Be Ame Naɖo Subɔsubɔha Bubu Mea?\ng 7/09 axa 26-27


Konyifahawo 2 | Biblia Le Internet Dzi | Xexe Yeye Gɔmeɖeɖe\nYehowa do dɔmedzoe ɖe Yerusalem ŋu\nWomekpɔ nublanui na wo o (2)\nYehowa zu eƒe futɔ (5)\nWofa aɖatsi le Zion ta (11-13)\nEmetsolawo ɖu fewu le du si nya kpɔ tsã la ŋu (15)\nFutɔwo kpɔ dzidzɔ ɖe Zion ƒe anyidzedze ŋu (17)\nא [Alef] 2 Aleke Yehowa tsɔ eƒe dɔmedzoelilikpo tsyɔ Zion vinyɔnu la dzi ale! Etsɔ Israel ƒe atsyɔ̃ la xlã ɖe anyi tso dziƒo.+ Meɖo ŋku eƒe afɔɖodzinu la dzi+ le eƒe dɔmedzoedogbe o. ב [Bet] 2 Yehowa mi Yakob ƒe nɔƒewo katã nublanuimakpɔmakpɔe. Egbã Yuda vinyɔnu la ƒe mɔ́ sesẽwo ƒu anyi le eƒe dziku helĩhelĩ me.+ Eɖiɖi wo ɖe anyi hegblẽ kɔ ɖo na fiaɖuƒe la+ kple eƒe amegãwo.+ ג [Gimel] 3 Etsɔ dziku helĩhelĩ ŋe Israel ƒe ŋusẽ katã* ɖa. Ehe eƒe nuɖusi ɖe megbe esi futɔ la va,+Ebi le Yakob abe dzobibi si fiãa nu sia nu si ƒo xlãe la ene.+ ד [Dalet] 4 Ebi eƒe dati abe futɔ ene; eƒe nuɖusi sɔ gbe abe ketɔ ene;+Ele woƒe ame veviwo katã wum.+ Etrɔ eƒe dɔmedzoe ƒo ɖe Zion vinyɔnu+ ƒe agbadɔ me abe dzo ene.+ ה [He] 5 Yehowa zu abe futɔ ene;+Emi Israel. Emi eƒe xɔ tsralawo katã;Egbã eƒe mɔ́ sesẽawo katã. Edzi Yuda vinyɔnu la ƒe nuxaxa kple konyifafa ɖe edzi. ו [Waw] 6 Ekaka eƒe agbadɔ+ abe agbadɔ dzro aɖe ko le abɔ me ene. Etsi eƒe ŋkekenyui la nu.+ Yehowa na woŋlɔ ŋkekenyui kple sabat be le Zion,Le eƒe dɔmedzoe helĩhelĩ me la, mebu fia kple nunɔla ɖe naneke me o.+ ז [Zayin] 7 Yehowa gbe nu le eƒe vɔsamlekpui la gbɔ;Egbe eƒe kɔkɔeƒe la.+ Etsɔ eƒe mɔ́ sesẽwo ƒe gliwo de asi na futɔ la.+ Woƒe gbe de dzi le Yehowa ƒe aƒe la me,+ abe le ŋkekenyuiɖugbe ene. ח [Het] 8 Yehowa ɖoe be yeamu Zion vinyɔnu la ƒe gli aƒu anyi.+ Eda dzidzeka.+ Mehe eƒe asi ɖe megbe le tsɔtsrɔ̃ hehe vɛ ŋu o.* Eye wòna kpoƒuƒu kple gli le konyi fam. Ŋusẽ vɔ le wo kple eve la siaa ŋu. ט [Tet] 9 Eƒe agbowo ɖo agu.+ Egblẽ eƒe gametiwo heŋe wo. Eƒe fia kple eƒe amegãwo le dukɔwo dome.+ Se* aɖeke meli o; eƒe nyagblɔɖilawo gɔ̃ hã mekpɔ ŋutega aɖeke tso Yehowa gbɔ o.+ י [Yod] 10 Zion vinyɔnu ƒe ametsitsiwo bɔbɔ nɔ anyigba hezi ɖoɖoe.+ Wolɔ ke kɔ ɖe tame eye wota akpanya.+ Yerusalem ɖetugbui leaƒewo de mo to. כ [Kaf] 11 Nye ŋkuwo fa aɖatsi ʋuu wòte wo ŋu.+ Nye dɔ me* le totrom. Nye aklã dudu ɖe anyigba le nye dukɔ la ƒe vinyɔnu* ƒe anyidzedze ta,+Elabena ɖeviwo kple vidzĩwo le ƒenyi kum le dua ƒe ablɔwo me.+ ל [Lamed] 12 Wole wo dadawo biam be, “Abolo kple wain ɖe?”+ Esime wole ƒenyi kum le dua ƒe ablɔ me eye wole abe ame si ŋu wode abi ene,Esime woƒe agbe* nu nɔ tsotsom le wo dadawo ƒe akɔnu. מ [Mem] 13 Nu ka mazã wòanye ɖase namOo Yerusalem vinyɔnu, nu kae matsɔ wò asɔ kplii? Oo, Zion ɖetugbui leaƒe, nu kae matsɔ wò asɔ kplii, ne mafa akɔ na wò? Elabena wò abi la keke abe atsiaƒu ene.+ Ame kae ate ŋu ada gbe le ŋuwò?+ נ [Nun] 14 Ŋutega siwo wò nyagblɔɖilawo kpɔ na wò la nye alakpa kple beble,+Eye womeklo nu le wò vodada dzi ne woaxe mɔ na wò aboyomeyiyi o,+Ke boŋ wokpɔa alakpaŋutega eye wogblɔa ameflunyawo na wò.+ ס [Samek] 15 Ame siwo katã tso eme va yina la sia akpe ɖe ŋuwò tsɔ ɖua fewu le ŋuwò.+ Ewɔa moyaa na wo wolia aku+ heʋuʋua ta ɖe Yerusalem vinyɔnu la ŋu gblɔna be: “Du si ŋu wogblɔna le tsã be, ‘Enye tugbewo ƒe tugbe, anyigba blibo la ƒe dzidzɔ’ lae nye esia?”+ פ [Pe] 16 Wò futɔwo katã ke nu baa ɖe ŋuwò. Wolia aku hele aɖukli ɖum le gbɔgblɔm be: “Míemii.+ Ŋkeke si míele mɔ kpɔm na lae nye esia!+ Eva ɖo azɔ, eye míekpɔ eteƒe!”+ ע [Ayin] 17 Yehowa wɔ nu si wòɖo la;+ ewɔ eƒe nya dzi de goe,+Nya si wògblɔ tso blema ke.+ Egbã nu ƒu anyi nublanuimakpɔmakpɔe.+ Ena dzi dzɔ futɔ la le tawò; ena wò ketɔwo kpɔ ŋusẽ.* צ [Tsade] 18 Oo Zion vinyɔnu ƒe gli, amewo ƒe dzi do ɣli na Yehowa. Na aɖatsi nasi abe tɔsisi ene zã kple keli. Mègagbɔ ɖe eme o; wò ŋku* megagbɔ ɖe eme o. ק [Kof] 19 Fɔ! Do boboe le zã me, ne ŋdi me ŋudzɔɣiwo dze egɔme. Trɔ wò dzi ƒo ɖe anyi le Yehowa ŋkume abe tsi ene. Wu wò asiwo dzi nɛ le viwòwo ƒe agbe* ta,Ame siwo kua ƒenyi le kpɔdomeewo katã ƒe dzogoewo dzi le dɔwuame ta.+ ר [Res] 20 Oo Yehowa, ɖo ŋku anyi, eye nàkpɔ ame si nètu nu kplii vevie la. Ðe nyɔnuwo anɔ woawo ŋutɔwo ƒe dɔmevi, ɖevi siwo ƒe ŋkeke de hafi wodzi la, ɖuɖu dzia,+Alo ɖe woanɔ nunɔlawo kple nyagblɔɖilawo wum ɖe Yehowa ƒe kɔkɔeƒe laa?+ ש [Sin] 21 Ðeviwo kple tsitsiawo siaa ku tsi anyigba le kpɔdomeewo.+ Nye ɖetugbui leaƒewo* kple nye ɖekakpuiwo tsi yi nu.+ Èwu ame le wò dɔmedzoedogbe; èwu ame nublanuimakpɔmakpɔe.+ ת [Taw] 22 Ale si nèyɔa amewo hena ŋkekenyuiɖuɖu la,+ nenemae nèyɔ ŋɔdzi tso goawo katã mee. Ame aɖeke mesi alo tsi agbe le Yehowa ƒe dɔmedzoedogbe la o;+Vi siwo medzi* hekpɔ wo dzi wotsi la, nye futɔ la tsrɔ̃ wo keŋ.+\n^ Egɔmeɖeɖe tẽe, “Israel ƒe dzo ɖe sia ɖe.”\n^ Egɔmeɖeɖe tẽe, “le emimi me o.”\n^ Egɔmeɖeɖe tẽe, “Nye dɔkaviwo.”\n^ Egɔmeɖeɖe tẽe, “ƒe dzo de dzi.”\n^ Egɔmeɖeɖe tẽe, “wò ŋku vinyɔnu.”\n^ Alo, “ɖetugbuiwo.”\n^ Alo, “Vi siwo medzi wole lãmesẽ me.”


Woƒe Nu Siwo Gbɔ Edzi La Kpɔ Hiahiã Aɖe Gbɔ | Nufiame\nGBE BUBU Afrikaans Albanian Amharic Arabic Armenian Bicol Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Haitian Creole Hiligaynon Hungarian Igbo Iloko Indonesian Italian Japanese Kinyarwanda Kirghiz Korean Kwanyama Latvian Lingala Lithuanian Malagasy Malay Myanmar Ndebele Ndonga Norwegian Oromo Ossetian Pangasinan Persian Polish Portuguese Quechua (Ayacucho) Quechua (Bolivia) Rarotongan Romanian Russian Samoan Sepedi Serbian Sesotho (Lesotho) Setswana Shona Silozi Slovak Slovenian Spanish Sranantongo Swahili Swati Swedish Tagalog Tatar Thai Tsonga Turkish Twi Ukrainian Umbundu Venda Vietnamese Waray-Waray Xhosa Zulu\nLE ƑE 49 M.Ŋ. me la, Petro, Yakobo kple Yohanes—“ame siwo dze abe sɔtiwo ene la”—de dɔ aɖe asi na apostolo Paulo kple eƒe hadɔwɔla Barnaba. Eyae nye be woanɔ Kristotɔ dahewo ŋu bum esime woyi edzi le gbeƒã ɖem le dukɔwo dome. (Gal. 2:9, 10) Aleke wokpɔ dɔdeasi sia gbɔe?\nPaulo ƒe lɛtawo ɖe ale si gbegbe wòlé fɔ ɖe dɔ sia wɔwɔ ŋui la fia. Le kpɔɖeŋu me, eŋlɔ ɖo ɖe Kristotɔ siwo nɔ Korinto la bena: “Le nudzɔdzɔ si woaɖo ɖe ame kɔkɔeawo ŋuti la, ale si meɖoe na Galatia hameawo la, mia ŋutɔwo hã miwɔe nenema ke. Le kwasiɖa ɖe sia ɖe ƒe ŋkeke gbãtɔ dzi la, mia dometɔ ɖe sia ɖe nedzra nane ɖo ɖi le ye ŋutɔ ƒe aƒe me, le eƒe viɖekpɔkpɔ nu, be ne meva ɖo la, nudzɔdzɔ mayi edzi ɣemaɣi o. Gake ne meva ɖo afi ma la, matsɔ miaƒe dɔmenyonunana la ade asi na ŋutsu siwo dzi miaŋlɔ agbalẽ ada asi ɖo la, be woatsɔe ayi Yerusalem.”—1 Kor. 16:1-3.\nPaulo gaɖo ŋku taɖodzinu si le nudzɔdzɔ ƒe ɖoɖoa ŋu dzi na Korintotɔwo le agbalẽ evelia si gbɔgbɔ ʋãe wòŋlɔ ɖo ɖe wo la me. Eyae nye ‘be nuwo nasɔ pɛ, eye miaƒe nu siwo gbɔ edzi la, nakpɔ woƒe hiahiã gbɔ na wo fifia.’—2 Kor. 8:12-15.\nEsime Paulo ŋlɔ agbalẽ ɖo ɖe Kristotɔ siwo nɔ Roma le ƒe 56 M.Ŋ. me lɔƒo la, wowu nudzɔdzɔawo nu keŋkeŋ kloe. Egblɔ be: “Mele mɔ dze ge ayi Yerusalem be masubɔ ame kɔkɔeawo. Elabena edze ame siwo le Makedonia kple Axaya la ŋu be, yewoama yewoƒe nuwo kple ame kɔkɔe siwo le Yerusalem la ƒe ame dahewo to nudzɔdzɔ aɖo ɖe wo dzi.” (Rom. 15:25, 26) Esia megbe kpuie la, Paulo wu eƒe dɔdeasia nu, elabena esime wòtrɔ yi Yerusalem eye wolée le afi ma la, egblɔ na Roma Nutomefia Felike be: “Meva be matsɔ dɔmenyonunanawo avae na nye dukɔ la, eye masa vɔ hã.”—Dɔw. 24:17.\nGbɔgbɔ si ƒe alafa gbãtɔ me Kristotɔwo ɖe fia la dze kɔtɛ le nya si Paulo gblɔ tso Makedoniatɔwo ŋu la me. Egblɔ be “[wonɔ] kukuɖeɖe dzi na mí vevie, be míana mɔnukpɔkpɔ yewo yewoana nu dɔmenyotɔe.” Apostoloa de dzi ƒo na Korintotɔawo be woasrɔ̃ kpɔɖeŋu ma. Egblɔ be: “Ame sia ame newɔ abe ale si wòɖo le eƒe dzi me ene, menye kple veve alo dzizizi o, elabena ame si naa nu kple dzidzɔ lae Mawu lɔ̃na.” Nu kae ʋã hameawo be wona nu dɔmenyotɔe alea gbegbe? Menye woƒe didia ye nye “nu geɖewo nana ame kɔkɔewo le woƒe nu hiahiãwo nu ko o, ke be wòana woada akpe geɖe na Mawu hã.” (2 Kor. 8:4; 9:7, 12) Taɖodzinu mawo ke ate ŋu aʋã mí míana nu dɔmenyotɔe. Yehowa Mawu ayra ɖe ɖokuitɔmadimadi ƒe gbɔgbɔ nyui ma dzi godoo—eye eƒe yayra wɔa ame kesinɔtɔ.—Lod. 10:22.\nNUDZƆDZƆ HENA XEXEA ME KATÃ ƑE DƆA\nAbe ale si wònɔ le apostolo Paulo ƒe ɣeyiɣia me ene la, ame geɖe ‘dzraa nane’ alo ga home aɖe koŋ ɖo ɖi egbea eye wotsɔnɛ dea nudzɔɖaka siwo dzi woŋlɔ ɖo be, “Xexea Me Katã Ƒe Dɔa” la me le woƒe hamea me. (1 Kor. 16:2) Ɣleti sia ɣleti la, hameawo ɖoa nudzɔdzɔ siawo ɖe Yehowa Ðasefowo ƒe dɔwɔƒe si kpɔa dɔa dzi le woƒe dukɔa me. Àte ŋu aɖo wò lɔlɔ̃nu faa nudzɔdzɔwo ɖe Watch Tower Bible and Tract Society of Ghana, Attention Accounts Department, P. O. Box GP 760, Accra, Ghana alo atsɔe ade habɔbɔa ƒe gadzraɖoƒe siwo gbɔna la tẽe: Watch Tower, Barclays Bank, Accra High Street Branch, Account number 048/2746365 alo Watch Tower, Ghana Commercial Bank, Accra High Street Branch, Account number 1011130008990 alo aɖoe ɖe Yehowa Ðasefowo ƒe alɔdzedɔwɔƒe si kpɔa dɔa dzi le miaƒe dukɔa me. (Àte ŋu aɖo lɔlɔ̃nu faa nudzɔdzɔ siwo gbɔna la ɖe Yehowa Ðasefowo ƒe alɔdzedɔwɔƒe si kpɔa dɔa dzi le miaƒe dukɔa me.) Ne èdi be yeaɖo gaxɔgbalẽvi ɖe adrɛs si le etame la, ke ŋlɔ Watchtower la ŋɔŋlɔ eve; ŋlɔ “Watch” la ɖe vovo eye nàŋlɔ “Tower” hã ɖe vovo. Woate ŋu aɖo sikanuwo alo nu xɔasi bubuwo hã ɖa. Ne èɖo nu siawo tɔgbi ɖa la, anyo be nàŋlɔ lɛta kpui aɖe kpe ɖe wo ŋu atsɔ aɖe eme be wonye nunana siwo yetsɔ ke keŋkeŋ.\nNUNANA SIWO NUNALAA AGATE ŊU AXƆ ƑE ÐOÐO\nWoate ŋu adzɔ ga le ɖoɖo tɔxɛ sia nu na Watch Tower Bible and Tract Society of Ghana be wòanɔ zazãm hena xexea me katã ƒe dɔa gbɔ. Gake ne gatɔa gahiã gaa la, woagatrɔe anae. Ne èdi numeɖeɖe bubuwo la, taflatsɛ, zã adrɛs si dze le etame nàtsɔ aŋlɔ agbalẽ ɖo ɖe Accounts Department alo nàza telefonxexlẽdzesi si gbɔna atsɔ aƒo ka na wo (030) 2712456.\nTsɔ kpe ɖe ga kple nu siwo woatsɔ ake keŋkeŋ ŋu la, nunana ƒe mɔnu bubu siwo dzi woato akpe asi ɖe xexea me katã ƒe Fiaɖuƒesubɔsubɔdɔa ŋu hã li. Esiawo ƒe ɖewoe nye:\nNugblẽfexexe: Ame ate ŋu atia Watch Tower Bible and Tract Society of Ghana be eyae woaxe yeƒe nugblẽfe na ne yeku.\nGa Siwo Le Gadzraɖoƒe: Ame aɖe ate ŋu awɔ ɖoɖo le wo gbɔ gadzraɖoƒewo ƒe sewo nu atsɔ ga si wòdzra ɖo ɖe gadzraɖoƒe, alo ga si wòda ɖe gadzraɖoƒe si adzi ɖe edzi ƒe ɖaseɖigbalẽwo, alo eƒe dzudzɔxɔledɔmega ade Watch Tower Bible and Tract Society of Ghana ƒe ŋkɔ me esime wògakpɔtɔ le agbe alo be woaxe ga siawo na habɔbɔ sia le yeƒe ku megbe.\nGa Si Wode Dɔ Aɖe Me Kple Esi Wodo Na Dɔwɔƒewo: Woate ŋu atsɔ ga siawo ana Watch Tower Bible and Tract Society of Ghana wòanye nunana si wotsɔ ke keŋkeŋ alo woagblɔ be woaxee na habɔbɔ sia le nunalaa ƒe ku megbe.\nAƒewo, Dɔwɔxɔwo, Kple Anyigbawo: Woate ŋu atsɔ aƒe, dɔwɔxɔ, alo anyigba siwo woate ŋu adzra la ana wòanye nu si ŋu woɖe asi le keŋkeŋ, alo ne aƒe si me nunalaa lee wònye la, woagblẽ xɔawo dometɔ aɖe ɖi nɛ be wòanɔ eme le eƒe agbenɔɣi. Ne èdi be yeawɔ nunaɖoɖo sia la, ke bia numekɔkɔ tso alɔdzedɔwɔƒe si le míaƒe dukɔa me gbɔ hafi nàwɔe.\nDomenyinumagbalẽwo Kple Nunɔamesi Siwo Woanɔ Zazãm Gbɔ: Ame ate ŋu ato domenyinumagbalẽ si wòwɔ le setɔwo gbɔ dzi ana eƒe nunɔamesi alo ga nazu Watch Tower Bible and Tract Society of Ghana tɔ le eƒe ku megbe.\nAbe ale si nyagbɔgblɔ “nunana si ŋu wowɔ ɖoɖo ɖo” ƒe gɔmesese ɖee fia ene la, ehiã be nunalaa nawɔ ɖoɖo aɖe koŋ ɖe nunana siawo tɔgbi ŋu. Ame siwo di be yewoado alɔ Yehowa Ðasefowo ƒe xexea me katã ƒe dɔa to nunana siwo ŋu wowɔ ɖoɖo ɖo ƒomevi aɖewo dzi alo ame siwo di be yewoaxɔ numekɔkɔ tso mɔnu vovovo siwo ŋu woƒo nu tsoe le afi sia ŋu la ate ŋu azã adrɛs si le ete atsɔ aŋlɔ agbalẽ na Accounts Department loo alo aƒo ka na wo.\nWatch Tower Bible & Tract Society of Ghana\nTelephone: (030) 2712456\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA November 2012


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Danish Dutch Estonian Eŋlisi Eʋegbe Ga German Greek Hebrew Hiligaynon Hungarian Igbo Italian Kazakh Korean Lithuanian Malagasy Myanmar Ossetian Polish Portuguese Romanian Sepedi Setswana Silozi Slovak Slovenian Sranantongo Swahili Tsonga Turkish Ukrainian Urdu\nLE XEXEA me godoo egbea la, nyɔnu akpa gãtɔ dea dɔme. Le dukɔ deŋgɔwo me la, nyɔnu siwo si dɔwɔɖui le ƒe agbɔsɔsɔme de sɔsɔ ge kple ŋutsu siwo dea dɔme la tɔ. Le dukɔ madeŋgɔwo me la, nyɔnuwo wɔa agbledɔ gaƒoƒo geɖe hena woƒe ƒomea ƒe nuhiahiãwo gbɔ kpɔkpɔ.\nNyɔnu geɖewo le dagbadagbam le dɔwɔwɔ hena ƒomea ƒe ganyawo gbɔ kpɔkpɔ me, eye le ɣeyiɣi ma ke me la, wole kutri kum hena beléle na ƒomea me tɔwo le aƒea me. Menye ɖeko nyɔnu siawo dia ga hena nuɖuɖu, nudodo, kple xɔnyawo gbɔ kpɔkpɔ o, ke woɖaa nu, nyaa nu hekpɔa aƒea me ƒe dzadzɛnyenye hã gbɔ.\nTsɔ kpe ɖe eŋu la, vidada Kristotɔwo dzea agbagba be yewoafia mawuvɔvɔ̃ yewo viwo. Vidada aɖe si ŋkɔe nye Cristina, si si nyɔnuvi eve le la gblɔ be: “Le nyateƒe me la, dadasɔ le dɔwɔɖuinyawo kple ƒomegbanɔamedziwo gbɔ kpɔkpɔ me sesẽ ŋutɔ, vevietɔ ne ɖevi suewo le asiwò. Mele bɔbɔe be nàkpɔ vovo ɖe ɖeviawo ŋu abe ale si wòhiãe ene o.”\nNu kae ƒonɛ ɖe vidadawo nu wodina be dɔwɔɖui nanɔ yewo si? Kuxi kawoe wodoa goe? Ðe wòhiã be dɔwɔɖui nanɔ vidada si kokoko hafi wòase le eɖokui me be yekpɔ dzidzedzea?\nNu Si Ta Vidadawo Dea Dɔme\nLe vidada geɖewo gome la, ehiã godoo be gbe sia gbe dɔwɔɖui nanɔ wo si. Srɔ̃ mele wo dometɔ aɖewo si si ana kpekpeɖeŋu wo le ganyawo gome o. Atsu kple asi aɖewo hã kpɔe be ame ɖeka ƒe dɔwɔfetu made na ƒomea ƒe nuhiahiã veviwo gbɔ kpɔkpɔ o.\nKe hã, menye gakuxiwo gbɔ kpɔkpɔ tae vidada ɖe sia ɖe wɔa ɣeyiɣiawo katã ƒe dɔ ɖo o. Didi be bubu nanɔ yewo ŋu ta koe wo dometɔ geɖewo dea dɔme ɖo. Ðewohĩ wo dometɔ aɖewo wɔa dɔ ale be ga nanɔ yewo ŋutɔ si, alo be yewoate ŋu aƒle nu nyuiwo na yewo ɖokui. Wo dometɔ geɖe bi ɖe woƒe dɔwo wɔwɔ me, eye wokpɔa dzidzɔ hã.\nAte ŋu anye be hatiwo ƒe nyaƒoɖeamenue na vidada aɖewo se le wo ɖokui me be ele kokoko be yewoadi dɔ aɖe awɔ. Togbɔ be ame akpa gãtɔ lɔ̃ ɖe edzi be ele na vidada siwo dea dɔme be woawɔ avu kple nuteɖeamedzi kpakple ɖeɖiteameŋu hã la, amewo mesea nu gɔme na wo dometɔ siwo tiae be yewomade dɔme o la o—woɖua fewu le wo ŋu gɔ̃ hã. Nyɔnu aɖe lɔ̃ ɖe edzi be: “Mele bɔbɔe be nàɖe nu si tae nètiae be yeanye ‘nyɔnu aƒedzikpɔla ko’ la me na ame bubuwo o. Ame aɖewo ƒe nyagbɔgblɔ kple nuwɔnawo ɖenɛ fiana be èle wò agbe dome gblẽm.” Rebeca, si nye vidada si si nyɔnuvi ƒe eve vi le la gblɔ be: “Togbɔ be ame siwo dome míele la kpɔe be ele be nyɔnuwo nalé be na wo viwo hã la, mekpɔe be womedea asixɔxɔ vidada siwo si dɔwɔɖui mele o ŋu ale o.”\nNuŋububu Si Mesɔ O Kple Ale Si Nyaa Le Ŋutɔŋutɔ\nLe xexea ƒe akpa aɖewo la, nyakakamɔnuwo gblɔna be “nyɔnu adodoea” ye nye esi kpɔ dzidzedze le eƒe agbemedɔ me—eɖua fetu gã, eƒe awudodowo sɔna pɛ, eye kakaɖedzi blibo nɔa esi. Ne egbɔ va aƒe me la, ŋusẽ ganɔa eŋu wòkpɔa viawo ƒe kuxiwo gbɔ, ɖɔa srɔ̃a ƒe vodadawo ɖo, eye wòte ŋu kpɔa ƒomea me kuxi bubuwo hã gbɔ. Le nyateƒe me la, nyɔnu ʋɛ aɖewo koe ate ŋu aɖo nu si yɔm wòle be “nyɔnu adodoea” ƒe dzidzenu ma gbɔ.\nLe nyateƒe me la, dɔ siwo nyɔnu geɖe kpɔna wɔna la nyea nu ɖeka tɔgbi wɔwɔ ɖaa ƒe dɔ eye fetua medea ame dzi tututu o. Nublanuitɔe la, vidada siwo dea dɔme la va kpɔnɛ dzea sii be yewoƒe dɔwɔɖuia menana yewo wɔa yewoƒe dzɔdzɔmeŋutetewo ŋu dɔ bliboe o. Agbalẽ aɖe si ƒo nu tso hadomenunya ŋu gblɔ be: “Togbɔ be nyɔnuwo wɔ ŋgɔyiyi le agbagbadzedze be yewoanɔ tasɔsɔ me kple ŋutsuwo me hã la, ŋutsuwo kpɔtɔ yi edzi le ɖoƒe nyuitɔwo le dɔwɔƒewo eye woxɔa fetu gãwo wu. Eya ta ɖeko nyɔnu siwo kpɔa mɔ be yewoƒe dɔmedede ana bubu nanɔ yewo ŋu la va kpɔnɛ dzea sii kɔte be mede yewo dzi o.” Spaintɔwo ƒe nyadzɔdzɔgbalẽ, El País, gblɔ be: “Akɔntabubu ɖee fia le nyɔnuwo gome be dzodzodzoetsitsi si tsoa nuteɖeamedzi gbɔ ate ŋu aɖe fu na wo zi gbɔ zi etɔ̃ wu ŋutsuwo, le esi wo dometɔ akpa gãtɔ wɔa dɔ eve ta—dɔmetɔa kple aƒemetɔa.”\nAle Si Srɔ̃ŋutsuwo Ate Ŋu Ana Kpekpeɖeŋu\nLe nyateƒe me la, vidada Kristotɔ ŋutɔ ƒe nyametsotsoe wònye ne ele be wòade dɔme alo madee o. Gake ne srɔ̃ le esi la, ele be woa kple srɔ̃a nadzro nya sia me ahada nuwo kpɔ nyuie hafi awɔ nyametsotso.—Lododowo 14:15.\nKe ne atsu kple asi aɖe kpɔe be, le ganyawo ƒe fuɖename ta, ele be yewo ame evea siaa yewoanɔ dɔme dem ya ɖe? Le go sia me la, srɔ̃ŋutsu dzeaɖaŋu atsɔ Biblia ƒe nuxlɔ̃ame sia nya vevii, be: “Nenema ke, mi srɔ̃ŋutsuwo minɔ anyi kple mia srɔ̃wo le nunya me, mide bubu wo ŋu, elabena wonye gbɔdzɔgbɔdzɔtɔwo [wu] eye wonye domenyilawo kpli mi le amenuveve nunana si nye agbe si wona mi [la me].” (1 Petro 3:7, Agbenya La) Srɔ̃ŋutsu dea bubu srɔ̃a ŋu ne ebua eƒe ŋutilã me kple seselelãme ŋutetewo ƒe seɖoƒewo ŋu. Ɣesiaɣi si wòanya wɔ la, akpe ɖe srɔ̃a ŋu le aƒemedɔwo wɔwɔ me. Srɔ̃ŋutsua alɔ̃ faa awɔ dɔ siwo amewo buna dɔ tsɛwoe la ɖokuibɔbɔtɔe, abe Yesu ene, ke manɔ asa ƒom na dɔ mawo tɔgbi wɔwɔ abe ɖee woaɖe eƒe bubu dzi kpɔtɔ ene o. (Yohanes 13:12-15) Ke boŋ abu aƒemedɔ mawo wɔwɔ be wonye mɔnukpɔkpɔ na ye be yeaɖe yeƒe lɔlɔ̃ na ye srɔ̃ veviedonula la afia. Srɔ̃nyɔnua akpɔ ŋudzedze ɖe kpekpeɖeŋu ma tɔgbi ŋu ŋutɔ.—Efesotɔwo 5:25, 28, 29.\nÐikeke mele eme o be, ele vevie be atsu kple asi nawɔ aƒemedɔwo aduadu ne wo ame evea siaa dea dɔme. Spaintɔwo ƒe nyadzɔdzɔgbalẽ ABC te gbe ɖe nya sia ƒe vevienyenye dzi. Esi wònɔ nu me ɖem ku ɖe numekuku aɖe si Ƒomenyawo Gbɔ Kpɔkpɔ Dɔwɔƒe aɖe wɔ ŋu la, nyatia gblɔ be menye “mawusubɔsubɔ kple agbe nyui nɔnɔ me dzidzenuwo ƒe toyiyi” ɖeɖe ko gbɔe srɔ̃gbegbe ƒe dzidziɖedzi le Spain tso o, ke etso nu eve bubu aɖewo hã gbɔ—“nyɔnuwo ƒe dɔmedede kple ŋutsuwo ƒe kpekpeɖeŋumanamana le aƒemedɔwo wɔwɔ me.”\nVidada Kristotɔ Ƒe Wɔƒe Vevi La\nTogbɔ be vifofowo koŋue Yehowa tsɔ wo viwo hehe ƒe agbanɔamedzia de asi na hã la, vidada Kristotɔwo nyae be wɔƒe vevi aɖe kpɔ yewo hã yewo ƒe ŋkume—vevietɔ le ɖeviwo ƒe vidzĩme. (Lododowo 1:8; Efesotɔwo 6:4) Vidadawo kple vifofowo siaae Yehowa nɔ nu ƒom na esime wòde se na Israel viwo be woafia yeƒe Se la wo viwo. Enya be esia wɔwɔ bia ɣeyiɣi kple dzigbɔɖi geɖe, vevietɔ le woƒe ɖevime. Susu sia tae Mawu gblɔ na dzilawo be woahe wo viwo le aƒe me, le mɔ dzi, ne wofɔ, kple ne womlɔ anyi ɖo.—5 Mose 6:4-7.\nMawu ƒe Nya la te gbe ɖe vidadawo ƒe wɔƒe si nye ɖoƒe si ŋu bubu le kple eƒe vevienyenye dzi esime wòde se na ɖeviwo be: “Megagblẽ dawò ƒe nufiame ɖi o.” (Lododowo 6:20) Gake nyɔnu si si srɔ̃ le atsɔ nyawo aɖo srɔ̃a ŋkume hafi ade sewo na ɖeviawo. Ke hã, abe ale si mawunyakpukpui ma ɖee fia ene la, gome le vidadawo si be woade sewo na wo viwo. Eye viɖe geɖe ado tso eme na ɖevi siwo wɔna ɖe mawuvɔvɔ̃ kple agbe nyui nɔnɔ ƒe mɔfiame siwo vidada mawuvɔ̃la nana dzi tso dzi blibo me la ŋutɔ. (Lododowo 6:21, 22) Teresa, si nye vidada si si ŋutsuvi eve le la, ɖe nu si tae medi be yeade dɔme o me be: “Vinyewo hehe be woasubɔ Mawue nye dɔ vevitɔ nam. Medi be mawɔ dɔ sia le mɔ nyuitɔ kekeake nu.”\nVidada Siwo Kpɔ Dzidzedze\nÐikeke mele eme o be Israel Fia Lemuel kpɔ viɖe tso dadaa ƒe amehehe kutrikukutɔe me. Woŋlɔ “nya, siwo dadaa ku ɖe to me nɛ” tsɔ ‘ɖɔe ɖo’ la hã ɖe Mawu ƒe Nya si tso gbɔgbɔ me la me gɔ̃ hã. (Lododowo 31:1; 2 Timoteo 3:16) Nya siwo vidada sia gblɔ tso ame si ƒomevi srɔ̃nyɔnu zazɛ̃ nye ŋu la kpena ɖe viŋutsuwo ŋu wotiaa nyɔnu si woaɖe la nunyatɔe. Eye eƒe nuxlɔ̃amenya siwo wògblɔ ku ɖe agbe maɖɔʋu nɔnɔ kple aha tsu nono ŋu la ɖea vi egbea abe ale si wònɔ zi gbãtɔ si woŋlɔ wo ɖii ene.—Lododowo 31:3-5, 10-31.\nLe ƒe alafa gbãtɔa me la, apostolo Paulo kafu dɔ nyui si vidada aɖe si ŋkɔe nye Eunike wɔ le nufiafia viaŋutsu Timoteo me. Esi anɔ eme be srɔ̃a si nye dzimaxɔsetɔ subɔa Helatɔwo ƒe mawuwo ta la, enɔ na Eunike be wòamla Timoteo be wòaxɔ “ŋɔŋlɔ kɔkɔeawo” dzi ase. Ɣekaɣie Eunike te Ŋɔŋlɔawo fiafia Timoteo? Nuŋlɔɖi si tso Mawu gbɔ la gblɔ be ‘tso eƒe vidzĩme kee.’ (2 Timoteo 1:5; 3:14, 15) Eya ŋutɔ ƒe xɔse, eƒe kpɔɖeŋu nyui si wòɖo kple eƒe nufiafiawo dzra Timoteo ɖo ɖe dutanyanyuigbɔgblɔ dɔ si wòva wɔ emegbe la ŋu.—Filipitɔwo 2:19-22.\nBiblia ƒo nu tso vidada siwo ƒe amedzrowɔwɔ na Mawu subɔla wɔnuteƒewo kpe ɖe wo viwo ŋu wode ha kple kpɔɖeŋu nyui ɖolawo la ŋu. Le kpɔɖeŋu me, Sunem nyɔnu aɖe xɔa nyagblɔɖila Elisa ɖe eƒe me edziedzi. Emegbe esi via va ku la, Elisa va fɔe ɖe tsitre. (2 Fiawo 4:8-10, 32-37) Bu Maria, si nye Marko si hã ŋlɔ Biblia gbalẽ aɖe dada la, ƒe kpɔɖeŋua ŋu kpɔ. Anɔ eme be eɖe mɔ ƒe alafa gbãtɔ me nusrɔ̃lawo ƒoa ƒu le eƒe me le Yerusalem. (Dɔwɔwɔwo 12:12) Ðikeke mele eme o be hadede kple apostoloawo kple Kristotɔ bubu siwo vaa wo ƒe me edziedzi la ɖe vi na Marko ŋutɔ.\nEdze ƒãa be Yehowa dea asixɔxɔ gã aɖe dɔ siwo nyɔnu nuteƒewɔla siwo ƒãa eƒe gɔmeɖosewo ɖe wo viwo me wɔna la ŋu. Elɔ̃a nyɔnu siawo le woƒe nuteƒewɔwɔ kple agbagba siwo wodzena be yewoana yewoƒe aƒe me nanye teƒe si woakpɔ tutuɖo le hena mawuvɔvɔ̃ la ta.—2 Samuel 22:26; Lododowo 14:1.\nTiatia Si Nana Wokpɔa Dzidzedze Wu\nAbe ale si Ŋɔŋlɔawo me kpɔɖeŋu siwo ŋu míeƒo nu tso ɖee fia ene la, ƒomea ƒe ŋutilã me, seselelãme, kple mawusubɔsubɔ me nuhiahiãwo gbɔ kpɔkpɔ nyuie hea viɖe tɔxɛwo vanɛ. Gake esia wɔwɔ mele bɔbɔe o. Zi geɖe la, vidada ƒe aƒemedɔwo wɔwɔ lɔa nu geɖe ɖe eme wu nu si ɖoƒe deŋgɔ ƒe amesinɔnɔ le dɔme biana tso ame si.\nEnye nyateƒe be ne vidada tiae be yeaɖe asi le dɔwɔɖui ŋu alo aɖe edzi akpɔtɔ le numedzodzro kple srɔ̃a vɔ megbe la, ɖewohĩ ahiã be ƒomea natsɔ nanewo asa vɔe, eye ate ŋu adzɔ be ame siwo mese tiatia si wòwɔ gɔme o la aɖu fewu le eŋu. Gake viɖeawo aƒo nu siwo wòatsɔ asa vɔe la ta sãsãsã. Vi etɔ̃ le vidada si ŋkɔe nye Paqui si, eye wòhiã be wòawɔ ɣeyiɣi aɖe ƒe dɔ. Egblɔ be: “Medina be manɔ aƒea me hafi ɖeviawo nagbɔ tso suku, bene woate ŋu aɖo dze kplim.” Alekee wòɖe vi na viawo? Egblɔ be: “Mekpena ɖe wo ŋu le woƒe sukudɔdeasiwo wɔwɔ me, eye ne kuxi aɖewo do mo ɖa la, mekpɔa wo gbɔ enumake. Anyinɔnɔ ɖekae alea gbe sia gbe na dzeɖoɖo ƒe kadodo nyui le mía dome. Ɣeyiɣi si mezãna ɖe ɖeviawo ŋu xɔ asi nam ale gbegbe be megbe be nyemaxɔ dɔwɔɖui aɖe si ƒe mɔnukpɔkpɔ ʋu nam la o.”\nVidada Kristotɔ geɖewo kpɔe dze sii be esi yewoɖe ɣeyiɣi siwo yewozãna ɖe dɔwɔɖui ŋu dzi kpɔtɔ la, eɖe vi na ƒome bliboa. Cristina, si ŋu míeƒo nu tso va yi, gblɔ be: “Edze abe esi medzudzɔ dɔmedede la, ƒomea ƒe kuxiwo dzi ɖe kpɔtɔ ene. Mekpɔa ɣeyiɣi ɖoa dze kple vinyeawo hekpena ɖe srɔ̃nye ŋu le mɔ geɖewo nu. Meva te vivisese le nufiafia vinyenyɔnuviawo me, le esi mekpɔ be wole nua nyam hele ŋgɔyiyiwo wɔm la ta.” Nudzɔdzɔ aɖe koŋ tsi susu me na Cristina vevie. Egblɔ be: “Vidzikpɔƒee vinye gbãtɔa srɔ̃ azɔlizɔzɔ le, gake nye ŋutɔe fia azɔlizɔzɔ vinye evelia ya le aƒe me. Esime wòɖe eƒe afɔ gbãtɔawo hedi be yeadze anyi la, nye ŋutɔ nye abɔwo mee wòdze. Nudzɔdzɔ ma do dzidzɔ nam ale gbegbe!”\nNu bubu si hã ŋu wòle be woabue nye be fetu si vidada si dea dɔme tsɔ saa vɔe la maɖi naneke ne wotsɔe sɔ kple viɖe siwo gbegbe ado tso eme o. Cristina gblɔ be: “Ga si mexena na vidzikpɔƒea kple ʋuɖofewo xɔa nye dɔwɔfetu ƒe akpa gã aɖe. Esi míeva lé ŋku ɖe míaƒe nɔnɔmea ŋu nyuie la, míeva de dzesii be nye dɔmedede mehea ga geɖe vaa aƒea me abe ale si míesusui ene o.”\nEsi atsu kple asi aɖewo gbugbɔ lé ŋku ɖe woƒe nɔnɔmewo ŋu la, wokpɔe be ne srɔ̃nyɔnua le aƒea me hekpɔa aƒemenyawo gbɔ la, aɖe vi sãsãsã wu fetu si wòatsɔ asa vɔe. Cristina srɔ̃, Paul, gblɔ be: “Edzɔ dzi nam ŋutɔ be srɔ̃nye va le aƒea me hekpɔa mía vi sue eveawo dzi. Esime srɔ̃nye nɔ dɔme dem tsã la, ɖeɖi tea mía kplii ŋu ale gbegbe.” Alekee nyametsotso sia si atsu kple asi sia wɔ la ɖe vi na wo vinyɔnuvi eveawo? Paul gblɔ be: “Menye ɖeko ɖeviawo se le wo ɖokui me be yewole dedie wu o, ke enye wo ta kpɔkpɔ tso ŋusẽkpɔɖeamedzi siwo ate ŋu agblẽ nu le wo ŋu le woƒe ɖevime la hã me.” Nu ka tae atsu kple asi sia se le wo ɖokui me be ele vevie be yewoazã ɣeyiɣi geɖe ale si yewoate ŋui ɖe yewo viawo ŋu? Paul ɖo eŋu be: “Mekpɔe dze sii be ne mí dzilawo míemla mía viawo ƒe dzi kple woƒe tamesusu o la, ame bubuwo aƒã susu gbegblẽwo ɖe wo me.”\nEdze ƒãa be atsu kple asi ɖe sia ɖe ŋutɔe alé ŋku ɖe woƒe nɔnɔmea ŋu ahawɔ nyametsotso, eye mele be ame aɖeke nahe nya ɖe nyametsotso siwo ame bubuwo awɔ la ŋu o. (Romatɔwo 14:4; 1 Tesalonikatɔwo 4:11) Ke hã, anyo be woabu viɖe gbogbo siwo dona tso eme ne vidada medea dɔme o la ŋu. Esi Teresa, si ŋu míeƒo nu tso va yi la, nɔ ale si wòse le eɖokui me ku ɖe tiatia si wòwɔ ŋu gblɔm la, egblɔ kpuie be: “Naneke menaa wosena le ame ɖokui me be yekpɔ dzidzedze de ɣeyiɣi ale si ame ate ŋui zazã le beléle kple nufiafia ame ŋutɔ ƒe viwo me nu o.”—Psalmo 127:3.\nVidada Kristotɔwo wɔa akpa vevi aɖe le wo viwo hehe me


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Kirghiz Korean Latvian Lithuanian Macedonian Malagasy Myanmar Norwegian Polish Portuguese Romanian Russian Samoan Sinhala Slovak Slovenian Spanish Swahili Swedish Turkish Ukrainian Vietnamese\nETSO NYƆ! ŊLƆLA SI LE RUSSIA GBƆ\n▪ Le Chita, si nye du aɖe si le Siberia ƒe ɣedzeƒe gome la, Yehowa Ðasefowo ƒe hame aɖe wɔa Kristotɔwo ƒe kpekpewo le sukuxɔ aɖe me va se ɖe esime woʋu yi woƒe Fiaɖuƒe Akpata yeye me. Esi Ðasefoawo léa be na sukuxɔa wònɔa dzadzɛ, wodzraa nu siwo gblẽ le eŋu la ɖo, eye wonyoa dome hedoa vivi ɖe ame ŋu ta la, sukua dzi kpɔlawo ŋlɔ akpedalɛta aɖe na hamea.\nLɛtaa me nya aɖewoe nye: “Akpe na mi ɖe lɔlɔ̃ gã si le mia si na amewo ta, si ɖea dzesi ƒãa na ame sia ame si ŋu miete ɖo; akpe na mi ɖe nya nyui kaka dɔ kple amedɔ siwo miewɔna na amewo katã la ta. Míaŋlɔ ŋusẽ nyui siwo míekpɔ ɖe mía dzi le dɔwɔwɔ aduadu kpli mi hena ƒe geɖe me la be gbeɖe o, si ɖee fia be, ame siwo xɔ Mawu dzi se la nɔa dzadzɛ, léa fɔ ɖe dɔ ŋu, nyoa dɔme, eye ƒo wo katã ta la, wonyea ame siwo si taɖodzinu vavã kple xɔse nɔna eye gɔmesese nɔa woƒe agbe ŋu.” Yehowa Ðasefoawo kpɔ ŋudzedze ɖe kafukafunya mawo ŋu.\n▪ Wokpe Yehowa Ðasefowo ƒe alɔdzedɔwɔƒe si le Russia la teƒenɔla aɖe be wòava kpɔ gome le wɔna tɔxɛ aɖe si ŋu St. Petersburg nutoa dzi kpɔlawo wɔ ɖoɖo ɖo la me, le teƒe si didi tso Chita gbɔ, abe kilometa 5,500 lɔƒo ene, le eƒe ɣetoɖoƒekpa dzi. Nu ka tae wokpee ɖo? Ƒe sia ƒe ne sno nyi vɔ la, Ðasefo siwo le nutoa me kpea asi ɖe gbeɖuɖɔ gbogbo siwo tsia mɔdodo aɖe si didi kilometa 60 dzi, si medidi tso alɔdzedɔwɔƒea gbɔ o, la lɔlɔ ŋu. Dumegã aɖe tsɔ ɖaseɖigbalẽ aɖe na alɔdzedɔwɔƒea teƒenɔlaa bubutɔe tsɔ ɖe woƒe ŋudzedzekpɔkpɔ fia ɖe dɔ nyui sia si wowɔna le nutoa me la ta. Eye vavalawo si akpe kplokplokplo dzidzɔtɔe. Eɖe dzesi ŋutɔ be esi wɔnaa nɔ edzi yim eye nutoa me nuƒola aɖe wɔ vodada le Mawu ƒe ŋkɔ Yehowa yɔyɔ me la, vavala geɖe siwo menye Ðasefowo o la ɖɔ eyama ɖo enumake, si ɖee fia be wonya Mawu ƒe ŋkɔa kple ame siwo ŋu ŋkɔ ma le la siaa nyuie.\nGbeƒãɖeɖedɔ si Yehowa Ðasefowo, siwo ade 150,000 le Russia, wɔna le dutoƒo la koŋue na ameawo nya Mawu ƒe ŋkɔ la. Woƒe taɖodzinue nye be yewoayi ‘lɔlɔ̃ gã si le yewo si na amewo’ la ɖeɖe fia dzi to Biblia me gbedeasi fakɔnamea gbɔgblɔ na ame siwo katã alɔ̃ be yewoasee la me.—Mateo 22:39.—g08 08-E.\nRussia alɔdzedɔwɔƒea xɔ ɖaseɖigbalẽ le dɔ nyui si wowɔna ta\nƉoe Ɖe Amewo Ɖoe Ɖe Amewo “Akpe Na Mi Ðe Lɔlɔ̃ Gã Si Le Mia Si Na Amewo Ta”\ng 10/08 axa 25


Mateo 18 | Biblia Le Internet Dzi | Xexe Yeye Gɔmeɖeɖe\nAme si nye gãtɔ le Dziƒofiaɖuƒe la me (1-6)\nBaba na xexea le nu siwo nana ame dzea nu vɔ̃ me ŋuti (7-11)\nAlẽ búbu la ŋuti lododo (12-14)\nAle si nàɖe nɔviwò (15-20)\nKluvi si metsɔ ke o ŋuti lododo (21-35)\n18 Le gaƒoƒo ma me la, nusrɔ̃lawo te ɖe Yesu ŋu biae be: “Ame ka tututue nye gãtɔ le Dziƒofiaɖuƒe la me?”+ 2 Ale wòyɔ ɖevi aɖe va eɖokui gbɔ, kplɔe va wo dome 3 hegblɔ be: “Vavã mele egblɔm na mi be: Ne mietrɔ hezu abe ɖevi suewo+ ene o la, miele yiyi ge ɖe Dziƒofiaɖuƒe la me akpɔ o.+ 4 Eya ta ame sia ame si abɔbɔ eɖokui abe ɖevi sia ene la, eyae anye gãtɔ le Dziƒofiaɖuƒe la me;+ 5 eye ame sia ame si xɔa nenem ɖevi siawo tɔgbi ɖeka le nye ŋkɔ ta la, exɔa nye hã. 6 Ke ame sia ame si aɖia ɖevi sue siawo, siwo xɔ dzinye se dometɔ aɖe nu la, ade edzi wu be woatsɔ té, si tedziwo trona, atsi ɖe kɔ nɛ, eye woatsɔe aƒu gbe ɖe atsiaƒu me.+ 7 “Baba na xexea le nu siwo nana amewo dzea nu vɔ̃ me* la ŋuti! Nu siwo ana amewo nadze nu vɔ̃ me la ava godoo ya, ke baba na ame si ana amewo nadze nu vɔ̃ me! 8 Eya ta ne wò asi alo wò afɔ hea wò dea nu vɔ̃ me la, lãe ɖa eye nàtsɔe ƒu gbe.+ Enyo na wò be nànye nuwɔametɔ alo nàtsɔ abɔ ɖeka alo afɔ ɖeka ayi ɖe agbe la me wu be asi eve alo afɔ eve nanɔ asiwò, evɔ woatsɔ wò aƒu gbe ɖe dzo mavɔ la me.+ 9 Eye ne wò ŋku hea wò dea nu vɔ̃ me* la, hoe le eto me nàtsɔ aƒu gbe. Enyo na wò be nàge ɖe agbe la me kple ŋku ɖeka wu be ŋku eve nanɔ asiwò, evɔ woatsɔ wò aƒu gbe ɖe Gehena*+ ƒe dzo la me. 10 Mikpɔ nyuie be miagado vlo ɖevi siawo dometɔ ɖeka pɛ hã o, elabena mele egblɔm na mi be, woƒe mawudɔla siwo le dziƒo la kpɔa Fofonye si le dziƒo la ƒe mo ɣesiaɣi.+ 11 * —— 12 “Nu kae miesusu? Ne alẽ alafa ɖeka le ame aɖe si, eye wo dometɔ ɖeka bu+ la, ɖe magblẽ blaasieke vɔ asieke la ɖe towo dzi, eye wòayi aɖadi ɖeka si bu la oa?+ 13 Eye ne ekpɔe la, vavã mele egblɔm na mi be, akpɔ dzidzɔ ɖe eŋu wu ale si wòakpɔe ɖe blaasieke vɔ asieke siwo mebu o la ŋu. 14 Nenema kee menye dzidzɔ na Fofonye* si le dziƒo la be ɖevi siawo dometɔ ɖeka pɛ hã natsrɔ̃ o.+ 15 “Ne nɔviwò wɔ nu vɔ̃ ɖe ŋuwò la, yi nàɖe eƒe vodada fiae* le wò kplii ɖeɖe ko dome.+ Ne eɖo to wò la, ekema èɖe nɔviwò.+ 16 Ke ne meɖo to wò o la, kplɔ ame ɖeka alo eve kpe ɖe ɖokuiwò ŋu, ale be le ɖasefo eve alo etɔ̃ ƒe ɖaseɖiɖi nu la, miaɖo kpe nya sia nya dzi.+ 17 Ne meɖo to woawo hã o la, ekema gblɔe na hamea. Ne meɖo to hamea hã o la, ekema na wòanɔ na wò abe dukɔwo me tɔ+ kple adzɔxɔla ene.+ 18 “Vavã mele egblɔm na mi be: Nu sia nu si miabla le anyigba dzi la anye nu si wobla xoxo le dziƒo, eye nu sia nu si miatu le anyigba dzi la anye nu si wotu xoxo le dziƒo. 19 Megale egblɔm na mi hã be: Ne mia dometɔ eve wɔ ɖeka le anyigba dzi ɖe kuku bia nane si hiã vevie la, Fofonye si le dziƒo la ana wòava eme.+ 20 Elabena afi si ame eve alo etɔ̃ ƒo ƒu ɖo le nye ŋkɔ me+ la, mele wo dome le afi ma.” 21 Eye Petro va biae be: “Aƒetɔ, zi nenie nɔvinye awɔ nu vɔ̃ ɖe ŋunye eye matsɔe akee? Va se ɖe zi adre loo?” 22 Yesu gblɔ nɛ be: “Nyemegblɔ na wò be va se ɖe zi adre o, ke boŋ va se ɖe zi blaadre vɔ adre.+ 23 “Esia tae wotsɔ Dziƒofiaɖuƒe la sɔ kple fia aɖe si di be yeabu akɔnta kple yeƒe kluviwo. 24 Esi wòte akɔntaa bubu la, wokplɔ ŋutsu aɖe si nyi talento akpe ewo* ƒe fe le eŋu la vɛ. 25 Ke esi naneke mele esi wòatsɔ axe fea o ta la, eƒe aƒetɔ ɖe gbe be woadzra eya ŋutɔ, srɔ̃a kple viawo kpakple nu siwo katã le esi la atsɔ axe fe lae.+ 26 Ale kluvi la bɔbɔ ɖe eŋkume ɖe kuku nɛ gblɔ be, ‘Meɖe kuku, gbɔ dzi ɖi nam, mele nu sia nu xe ge na wò.’ 27 Esi kluvi ma ƒe nu wɔ nublanui na eƒe aƒetɔa la, eɖe asi le eŋu hetsɔ fe la kee.+ 28 Ke esi kluvi ma do go eye wòkpɔ ehati kluviwo dometɔ ɖeka si nyi denario alafa ɖeka* ƒe fe le eŋu la, elée, lé ve nɛ gblɔ be, ‘Xe fe sia fe si nènyi le ŋunye la nam.’ 29 Eye ehati kluvi la dze klo ɖe kuku nɛ vevie be, ‘Meɖe kuku, gbɔ dzi ɖi nam, mele exe ge na wò.’ 30 Ke melɔ̃ o, eye wòna wodee gaxɔ me be wòanɔ afi ma va se ɖe esime wòaxe fe si wònyi. 31 Esi ehati kluviwo kpɔ nu si dzɔ la, eve wo ŋutɔ, eye woyi ɖagblɔ nu siwo katã dzɔ la na woƒe aƒetɔ. 32 Eya ta eƒe aƒetɔa yɔe va eɖokui gbɔ gblɔ nɛ be: ‘Kluvi vɔ̃ɖi, esi nèɖe kuku nam la, metsɔ fe mawo katã ke wò. 33 Ðe mele be wò hã nàkpɔ nublanui na hawòti kluvi abe ale si mekpɔ nublanui na wòe ene oa?’+ 34 Ale eƒe aƒetɔ do dɔmedzoe, eye wòtsɔe de asi na gaxɔdzikpɔlawo va se ɖe esime wòaxe fe siwo katã wònyi. 35 Aleae Fofonye si le dziƒowo la hã awɔ mia dometɔ ɖe sia ɖe+ ne metsɔna kea nɔvia tso dzi me o.”+\n^ Egɔmeɖeɖe tẽe, “nu siwo zua nukikli na amewo.”\n^ Egɔmeɖeɖe tẽe, “zua nukikli na wò.”\n^ Agate ŋu afia, “na mia Fofo.”\n^ Egɔmeɖeɖe tẽe, “yi nàka mo nɛ.”\n^ Klosalo talento 10,000 sɔ kple denario 60,000,000. Kpɔ Megbenyawo B14.


Mɔkpɔkpɔ Lém Ðe Te Medo Dzi Le Dodokpɔwo Me\nNyɔ! | February 8, 2000\nGBE BUBU Eʋegbe Igbo Papiamento (Curaçao) Vietnamese\nABE ALESI MICHIKO OGAWA GBLƆE ENE\nLe April 29, 1969, dzi la, kpovitɔwo ƒo ka nam. Srɔ̃nyeŋutsu, Seikichi, xɔ abi le ʋufɔku aɖe me eye wokplɔe yi kɔdzi. Megblẽ vinye ŋutsuvi sue eve ɖe xɔ̃nye aɖe gbɔ eye meɖe abla yi kɔa dzi. Seikichi tu tso ɣemaɣi ke eye meganyɔ tso ɖi me keŋkeŋ kpɔ o. Mina maƒo nu tso nye ƒomea kple alesi míenɔ te ɖe nɔnɔmea nui ŋu na mi.\nWODZIM le February 1940 me le Sanda, si te ɖe Kobe ŋu, le Japan. Mía kple Seikichi míedze si mía nɔewo tso esime míenɔ abɔdzokposuku dem ɖekae. Míeɖe mía nɔewo le February 16, 1964 dzi. Srɔ̃nye meƒoa nu fũ o, gake elɔ̃a ɖeviwo ƒe nya. Le ɣeyiɣi aɖe megbe la, míedzi ŋutsuvi eve, Ryusuke kple Kohei.\nSeikichi kpɔ dɔ le xɔtudɔwɔƒe aɖe le Tokyo, eyata le míaƒe srɔ̃ɖeɖe megbe la, míenɔ eƒe golɔgoe duawo dometɔ ɖeka me. Le ƒe 1967 ƒe October me la, ɖetugbi aɖe va srãm kpɔ, amesi gblɔ be yenye Biblia-fiala. Megblɔ be: “Nyemehiã nɛ o. Biblia le asinye.”\nEbia be: “Mate ŋu akpɔ Bibliaa ɖa?”\nMehe Bibliaa ɖe go tso míaƒe agbalẽti me—Seikichi tɔe—hetsɔ fiae. Efiam ŋkɔ Yehowa le eme. Nyemenya gbeɖe be Mawu ƒe ŋkɔe nye ema o. Esi nyɔnua kpɔ vinye sue eveawo la, exlẽ tso Biblia me nam be: “Mlã ɖevi ɖe mɔ, si wòato la ŋu, ne eva tsi la, mate ɖa le edzi o.” (Lododowo 22:6) Le nyateƒe me la, menɔ ŋugble dem le alesi manyi vinyewo dzidzedzetɔe ŋu. Eyata enumake medi be masrɔ̃ Biblia la.\nMekpe nyɔnua va xɔa me, eye míedze numedzodzro gɔme tso agblalẽvi si nye “Kpɔ ɖa! Mele Nuwo Katã Wɔm Yeye” me. Megblɔ le ta me be, ‘Aleke gbegbe wòanyoe nye si ne míaƒe ƒome bliboa ate ŋu anɔ agbe le dzidzɔ me!’ Esi Seikichi gbɔ va aƒeme la, megblɔ be: “Medi be masrɔ̃ Biblia.”\nEgblɔ be: “Nye lɔlɔ̃tɔ, mehiã be nàsrɔ̃ nu nenema gbegbe o. Mafia nusianu si nèdi be yeanya la wò.” Ke hã medze Biblia sɔsrɔ̃ gɔme kple Yehowa Ðasefowo kwasiɖa sia kwasiɖa eye eteƒe medidi o medze woƒe kpekpewo dede gɔme.\nMíaƒe Dodokpɔwo ƒe Gɔmedzedze\nEsi meɖo kɔa dzi zã ma me le April 1969 me si ŋu meƒo nu tsoe va yi la, melulu esi mese be Seikichi ƒe xɔlɔ̃, si nye nyɔnu si gbɔ megblẽ vinyeawo ɖo la srɔ̃ŋutsu, hã nɔ ʋua me esime afɔkua dzɔ. Srɔ̃nye xɔlɔ̃a ku le kwasiɖa ɖeka megbe.\nKɔdzidɔwɔlaawo gblɔ nam zã ma me be mayɔ amesiwo katã mebu be ele be woakpɔ Seikichi, le esi womekpɔ mɔ be atsi agbe o ta. Eƒe tago ƒe akpa aɖe gbã eye eƒe susu tɔtɔ vevie. Le ŋufɔke la, ƒometɔwo tso Kobe nutoa me wɔ kaba va kɔa dzi.\nWoɖe gbeƒã le kɔa dzi ƒe gbeƒãɖemɔ̃ dzi si bia be woatso kpla be: “Taflatse, Seikichi Ogawa ƒe ƒemetɔwo katã nava kpɔe enumake.” Míeɖe abla yi kɔa dzi ƒe dɔwɔƒe si wokpɔa amesiwo ƒe agbe ɖo kudo nu gbɔ le eye míeyi egbɔ ɖekaɖekae ɖado hede nyuie nɛ. Gake enɔ nɔnɔme sesẽ ma me ɣleti ɖeka blibo. Dodokpɔ mamlɛ aɖe va ɖee fia be anɔ nɔnɔme sia me ɣeyiɣi didi.\nEyata woɖe Seikichi tso Tokyo hedee dɔnɔkɔʋu me yi Kobe, si didi ade kilometa 650. Mekpɔe wòdzo eye meɖo keteke si ƒua du sesĩe hedze aƒemɔ dzi, henɔ gbe dom ɖa be wòatsi agbe. Emegbe le fiẽ me esi mekpɔe le kɔdzi aɖe le Kobe wòle agbe la, mekpɔ dzidzɔ ale gbegbe. Megblɔ nɛ blewu be, ‘Nye lɔlɔ̃tɔ, èkpɔtɔ le agbe!’\nDzinyelawo Gbɔ Nɔnɔ\nMía kple vinyewo míetrɔ yi dzinyelawo ƒe aƒeme le Sanda, afisi ɖeviawo dze abɔdzokposuku gɔme le. Meƒle ƒe ɖeka blibo ƒe ʋuɖotikit hena ʋuɖoɖo yi Kobe, afisi didi tso mía gbɔ ade kilometa 40, eye mía kple lɔ̃xonye míeɖɔlia mía nɔewo gbesiagbe yia kɔa dzi gbɔna hena ƒe ɖeka. Mebiaa ɖokuinye be, ‘Ðe Seikichi anyɔ egbea? Nukae wòagblɔ nam gbã? Aleke maɖo eŋu nɛ?’ Azɔ hã megblɔna na ɖokuinye, vevietɔ ne mekpɔ ƒome kpɔdzidzɔ aɖe, be, ‘Ne ɖe Seikichi le lãmesẽ me la, anye ne mía viwo akpɔ dzidzɔ ŋutɔ.’ Aɖatsi lólona ɖe nye ŋku dzi.\nLe gɔmedzeƒe mawo me, ne mexlẽ le nyadzɔdzɔgbalẽ me be ame aɖe nyɔ le ɖimenɔnɔ ɣleti geɖe megbe la, ewɔna nam be Seikichi hã anyɔ. Eyata gbeɖeka megblɔ na nyonye be: “Medi be makplɔe yi kɔdzi si le Honshu ƒe dzieheɣedzeƒe.” Gake egblɔ nam be womate ŋu anyɔe o, eye wòɖo aɖaŋu nam be mazã ga si nɔ mía si na ƒomea me tɔ bubuawo dzi kpɔkpɔ.\nKristotɔ hamemegã aɖe si le Yehowa Ðasefowo ƒe hameawo dometɔ ɖeka me le Kobe ƒe aƒe gogo kɔa dzi, eyata metɔna ɖe eƒe aƒeme sẽ hafi va srãa Seikichi kpɔ. Srɔ̃anyɔnu wɔa Biblia-nusɔsrɔ̃ kplim zi ɖeka le kwasiɖa ɖeka me. Wo vi eveawo va nɔ mía srãm kpɔ le míaƒe kɔdzixɔa me heƒoa kasɛt si dzi wolé woƒe hame ƒe kpekpewo me nuƒowo ɖo na mí. Ƒome sia na dzi ɖo ƒonye eye wofa akɔ nam ale gbegbe.\nMɔkpɔkpɔ Lém Ðe Te\nGbeɖeka Yehowa Ðasefowo ƒe dzikpɔla mɔzɔla aɖe va srã mí kpɔ le kɔa dzi eye wòxlẽ Romatɔwo 8:18-25 nam. Eƒe akpa aɖe gblɔ be: “Mebuna bena, ɣeyiɣi sia me fukpekpewo medze ŋutikɔkɔe, si wole ɖeɖe ge ɖe go afia le mía ŋuti la o. . . . Elabena míenyae bena, nuwɔwɔ blibo la katã le ŋeŋem, eye fu le eɖum vaseɖe fifi. . . . Elabena nusi ame kpɔna kple ŋku la, nukaŋuti wògale mɔ kpɔm nɛ mahã? Ke ne míele mɔ kpɔm na nusi míekpɔna kple ŋku o la, míele elalam le dzidodo me.”\nMíaƒe Kristotɔwo ƒe mɔkpɔkpɔa me dzodzro ɖo ŋku edzi nam be xaxa siwo li fifia le sue ne wotsɔ wo sɔ kple dzidzɔ si ƒe ŋugbe Yesu do—si nye agbenɔnɔ le Paradisonyigba si gbɔna la dzi. (Luka 23:43) Numedzodzroa kpe ɖe ŋunye be metsɔ mɔkpɔkpɔ nɔ te ɖe nɔnɔme siwo dze ŋgɔm le ɣeyiɣi ma me la nu eye metsɔ susu ɖo xexe yeyea ƒe yayra ŋutɔŋutɔ siwo le etsɔme dzi.—Korintotɔwo II, 4:17, 18; Nyaɖeɖefia 21:3, 4.\nLe June 1970 me la, woɖe Seikichi yi kɔ aɖe dzi le Sanda, afisi mía kple dzinyelawo míele. Le January si kplɔe ɖo me, esime mexɔ agbalẽ tso míaƒe senyala gbɔ si gblɔ be afɔkua wɔe be srɔ̃nye magahaya o la, ete ɖe dzinye vevie ale gbegbe be nyemegate ŋu ɖu nye avifafa dzi o. Lɔ̃xonye gblɔna nam enuenu be: “Michiko, ete ɖe dzinye ŋutɔ, le nɔnɔme sesẽ siwo me vinyeŋutsu na nèva le ta.” Egblɔna hã be: “Ne ɖe mate ŋu axɔ ɖe Seikichi teƒe la anye ne adzɔ dzi nam hafi.” Ale wɔ míefaa avi ɖekae.\nFofonye xlɔ̃a num be madi ɣeyiɣiawo katã ƒe dɔ awɔ, gake meɖoe kplikpaa be makpɔ Seikichi dzi. Togbɔ be edze abe menyɔ o ene hã la, eʋãna ne dzoxɔxɔ kple fafa ka eŋu eye ne dɔnɔdzikpɔlawo le asi trɔm le eŋu la, esenɛ. Fofonye di be magbugbɔ aɖe srɔ̃, gake mekpɔ be masɔ nenema o, le esi srɔ̃nye kpɔtɔ le agbe ta. (Romatɔwo 7:2) Emegbe ne Fofonye mu aha la, egblɔna be: “Ne meku la, makplɔ Seikichi ɖe asi ayii.”\nEnye dzidzɔ gã aɖe nam be, wova ɖo hame ɖe Sanda le ƒe 1971 me. Emegbe le July 28, 1973, dzi la, metsɔ nyɔnyrɔxɔxɔ ɖe tsi me ɖo kpe nye adzɔgbeɖeɖe na Yehowa dzi. Esia dzɔ le Yehowa Ðasefowo ƒe dukɔwo dome takpekpe si wowɔ le Osaka Expo Grounds la me.\nLe ƒe 1973 ƒe nuwuwu la, vinyeŋutsu Kohei dze ayikumedɔ sesẽ aɖe eye woxɔe ɖe kɔdzi ɣleti atɔ̃. Yɔmekpe dze fofonye hã dzi woxɔ ɖe kɔdzi. Eyata le January 1, 1974, dzi la, meyi ɖasrãa fofonye, atsunye, kple vinyeŋutsu kpɔ le kɔ vovovo etɔ̃ dzi. Le Kwasiɖagbewo ne mekplɔ vinyeŋutsu tsitsia, Ryusuke, ɖe asi míeva srã Kohei kpɔ la, mesrɔ̃a agbalẽ si nye Toɖoɖo Nufiala Gã La kpli wo. Ema megbe la, mía kple Ryusuke míedea kpekpe le Kobe eye míetrɔna yia aƒeme kple dzi kpɔdzidzɔ.\nMedaa akpe ɣesiaɣi na amesiwo na kpekpeɖeŋu le Seikichi dzi kpɔkpɔ me. Meɖoe kplikpaa be madzro Biblia me sidzedze me kpli wo. Esi mefia tsitretsitsi mɔkpɔkpɔ wɔnukua ŋuti ŋugbedodo si le Biblia me dɔnɔdzikpɔla aɖe si nɔvia nyɔnu tsi dzo me ku la, exɔ nya la nyuie. (Hiob 14:13-15; Yohanes 5:28, 29) Medze Biblia-nusɔsrɔ̃ gɔme kplii le kɔa dzi, eye mlɔeba la, exɔ nyɔnyrɔ le takpekpe aɖe me le ƒe 1978 me.\nVinyewo na Dzi Dzɔam\nVinyewo nyinyi srɔ̃nye ƒe kpekpeɖeŋu manɔmee sesẽ nam ŋutɔ, gake teƒeɖoɖo ka gbegbee nye esi do tso eme nam! Mefia nɔnɔme nyuiwo ɖeɖefia kple ɖetsɔtsɔ le ame bubuwo ƒe seselelãmewo me wo. Esime Ryusuke xɔ ƒe etɔ̃ ko la, eɖea kuku ne ewɔ nu gbegblẽ aɖe, gblɔna be: “Dada, meɖe kuku.” Kohei ya mesea gbe nam tututu o, ɣeaɖewoɣi ne meɖɔe ɖo la, edoa dziku. Gbeɖeka emlɔ anyigba gɔ̃ hã le fiase aɖe ŋgɔ nɔ avi fam le esi wòdi be woaƒle nane na ye ta. Gake meɖea nu me nɛ, ɖea lɔlɔ̃ fianɛ hegbɔa dzi ɖi nɛ. Le ɣeyiɣi aɖe megbe la, eva zu ŋutsuvi ɖɔʋu, si ɖoa to. Esia na meka ɖe edzi be Biblia nye Mawu ƒe Nya vavã.—Timoteo II, 3:15-17.\nEsime Ryusuke ɖo titinasuku la, eɖe nu me na nufialaawo le nusita mate ŋu akpɔ gome le aʋawɔɖaŋu sɔsrɔ̃ me o ŋuti. (Yesaya 2:4) Gbeɖeka esi wògbɔ tso suku la, dzidzɔkpɔkpɔ tɔxɛ aɖe nɔ dzedzem le mo nɛ elabena le woa kple nufiala aɖewo ƒe kpekpe aɖe me la, ete ŋu ɖo woƒe biabiawo katã ŋu na wo.\nHamea me hadede tuameɖowo kpe ɖe vinyewo ŋu ŋutɔ. Kristotɔ hamemegãwo kpea wo enuenu na fiẽnuɖuɖu eye womia asi wo vaa woƒe ƒome Biblia-nusɔsrɔ̃ kpakple modzakaɖewɔnawo me. Hadede dodzidzɔname siwo me gomekpɔkpɔ le kamedefefe vovovowo me hã nɔ ƒe mɔnukpɔkpɔwo hã su wo si. Ryusuke tsɔ nyɔnyrɔxɔxɔ ɖe tsi me ɖo kpe eƒe adzɔgbeɖeɖe na Yehowa dzi le ƒe 1979 me, eye Kohei hã xɔ nyɔnyrɔ le ƒe si kplɔe ɖo me.\nMíaƒe Ɣeyiɣiawo Katã ƒe Subɔsubɔdɔa\nGbeɖeka le dzikpɔla mɔzɔla aɖe ƒe sasrãkpɔɣi la, megblɔ nɛ be medi be manye mɔɖela, si nye alesi woyɔa Yehowa Ðasefowo ƒe ɣeyiyiawo katã ƒe subɔlawoe. Esi wònye nye nɔnɔmeawo made dzinye le afɔɖeɖe ma wɔwɔ me ɣemaɣi o ta la, eɖo ŋku alesi wòhiã be manyi vinyeawo woali ke sesĩe ɖe Biblia me nyateƒea me dzi nam tufafatɔe. Egblɔ be: “Nu vevitɔe nye be mɔɖeɖedɔa ƒe gbɔgbɔ nanɔ mewò.” Eyata mewɔ kpekpeɖeŋu mɔɖeɖedɔa, vinyewo nɔa ŋunye míewɔnɛ le woƒe sukumɔkeɣiwo. Dɔ sia wɔwɔ kpe ɖe ŋunye ŋutɔ hewɔe be nye dzidzɔkpɔkpɔ nu metso o eye nye susu dze akɔ anyi le Seikichi dzi kpɔkpɔ me.\nMlɔeba le September 1979 me la, mete ŋu va zu gbesiagbe mɔɖela. Le May 1984 me, si anɔ abe ƒe ɖeka ene le Ryusuke ƒe kɔledzi nu wuwu megbe la, eya hã zu mɔɖela. Kohei wɔ ɖeka kplii le mɔɖeɖedɔa me le September 1984 me. Ale wɔ mí ame etɔ̃a katã míeva le ɣeyiɣiawo katã ƒe subɔsubɔdɔ sia wɔm. Ne metrɔ kpɔ megbe le mɔɖeɖedɔa wɔwɔ ƒe 20 kple edzivɔwo me, ɣeyiɣi si me mɔnukpɔkpɔ su asinye mekpe ɖe ame geɖe ŋu be wova le Yehowa subɔm la, mesenɛ le ɖokuinye me be dɔ sia wɔwɔ lém ɖe te le nye dodokpɔwo me.\nRyusuke tsɔ eɖokui na faa le xɔ aɖe si Yehowa Ðasefowo azã, si le Kansai Takpexɔ xa, la tutu me. Emegbe enye Hyogo Takpexɔ dzikpɔla ƒe adre sɔŋ. Fifia enye Kristotɔ hamemegã le Kobe hame aɖe si te ɖe ŋunye me, eye eyae le dzinye kpɔm. Tso ƒe 1985 me la, Kohei nye lɔlɔ̃nu faa dɔwɔla le Yehowa Ðasefowo ƒe alɔdzedɔwɔƒe le Ebina.\nYayra Geɖe Lém Ðe Te\nMetsɔ ƒe geɖe dea kɔ dzi zi gbɔ zi nane le kwasiɖa ɖeka me va srãa Seikichi kpɔ helea tsi nɛ. Menɔ nye akpa dzi wɔm tsɔ kpe ɖe esi dɔnɔdzikpɔla si kpɔa egbɔ wɔna ŋu. Le September 1996 me, si nye Seikichi ƒe kɔdzi nɔnɔ ƒe 27 megbe la, egbɔ va mía gbɔ le aƒeme, eye dɔnɔdzikpɔla nɔa eŋu. Wotsɔa tsinuɖuɖuwo toa ka me to ŋɔti me nɛ. Togbɔ be eƒe ŋkuwo meʋu o hã la, ne míegblɔ nya aɖe nɛ la esenɛ vie. Etena ɖe dzinye ne mekpɔ Seikichi le nɔnɔme sia me, gake etsɔme mɔkpɔkpɔ wɔnukua doa ŋusẽm.\nDo ŋgɔ teti na Seikichi ƒe gbɔgbɔ va aƒeme la, mena xɔ dzikpɔla mɔzɔla aɖe kple srɔ̃a, eyata mí ame atɔ̃ míenɔ anyi ɖekae ƒe blibo ɖeka le míaƒe aƒe suea me. Nyemesusui kpɔ be mía kple Seikichi míagava nɔ anyi ɖekae o, eye meda akpe na Yehowa ɖe esia ta. Ƒe geɖe enye esia la, mekpɔa mɔ vevie be Seikichi ƒe ŋkuwo naʋu, gake fifia nusi medi koe nye be Yehowa ƒe lɔlɔ̃nu nava eme.\nMate ŋu agblɔ le nyateƒe me be: “Yehowa ƒe yayra wɔa ame kesinɔtɔ agbagba madzemadzee.” (Lododowo 10:22) Togbɔ be agbenɔnɔ le dzidzɔ me kple Seikichi esime wònɔ lãmesẽ me nɔ kpuie hã la, woyram kple viŋutsu eve siwo ‘ɖo ŋku mía Wɔla Gã dzi.’ Meda akpe ɖe esia ta ale gbegbe!—Nyagblɔla 12:1.\nFifia la, nu eve si medi be mawɔ enye be mayi mɔɖeɖedɔa dzi—si awɔe be makpe ɖe amewo ŋu woake ɖe “agbe vavã la” ŋu—eye le ɣeyiɣi ma ke me la, malé be na Seikichi lɔlɔ̃tɔe. (Timoteo I, 6:19) Nye nuteƒekpɔkpɔ na mekpɔ hakpala ƒe nya siawo ƒe nyateƒenyenye dze sii be: “Tsɔ wò nyawo dro ɖe Yehowa dzi, eyae akpɔ tawò; emana ke naɖe le ame dzɔdzɔe te akpɔ gbeɖe o.”—Psalmo 55:23.\nMía kple srɔ̃nye kpakple Ryusuke\nSeikichi kple mía viŋutsu eveawo, ɣleti ade do ŋgɔ na ʋufɔkua\nWoyra mí kple viŋutsu eve, Ryusuke kple Kohei (etame), siwo ‘ɖo ŋku mía Wɔla Gã la dzi’\nƉoe Ɖe Amewo Ɖoe Ɖe Amewo Mɔkpɔkpɔ Lém Ðe Te Medo Dzi Le Dodokpɔwo Me\ng00 2/8 axa 25-28\nTɔmanɔsiƒomewo—Ɣeyiɣiawo Ƒe Dzesi Wònye\nVifofowo—Nusita Wole Bubum ɖo\nTɔmanɔsiƒomewo—Kuxia Nu Tsitsi Kuraa\nAlakpadada—Ðe Wòsɔna Ɣeaɖewoɣia?\nKu Yibɔ La—Dɔvɔ̃ si Do le Europa le Titinaɣeyiɣiwo Me\nAŋutsrɔewo Zazã—Ðe Nèléa Ŋku Ðe Ametakpɔmɔnu Siawo Ŋua?\nAme Vovovo Siwo Tsia Aʋa\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO February 8, 2000\nƉoe Ɖe Amewo Ɖoe Ɖe Amewo MAGAZINEWO February 8, 2000\nMAGAZINEWO February 8, 2000


Yehowa Ðasefowo Kpɔ Gome Le Agbalẽɖeɖefia Gãtɔ Kekeake Si Wowɔ Le Spania-dukɔ Aɖe Me Kpɔ La Me\nGBE BUBU Afrikaans Albanian Armenian Azerbaijani Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Kikaonde Kinyarwanda Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Setswana Sinhala Slovak Slovenian Spanish Swahili Swedish Tagalog Turkish Ukrainian Xhosa Yoruba\nMEXICO CITY—Wokpe Yehowa Ðasefowo be woava kpɔ gome le Guadalajara Ƒe Dukɔwo Dome Agbalẽɖeɖefia, si nye agbalẽɖeɖefia gãtɔ kekeake si wowɔ le Spania-dukɔ aɖe me kpɔ la me. Le xexea me godoo la, esiae nye agbalẽɖeɖefia gãtɔ evelia si wowɔ kpɔ, eye Frankfurt Agbalẽɖeɖefia si wowɔ le Germany lae nye gãtɔ kekeake. Wɔnaa yi edzi le Guadalajara le Mexico tso November 28 va se ɖe December 6, 2014 dzi eye ame siwo ɖi tsa va wɔnaa teƒe la wu 760,000.\nWoma agbalẽ si nye Nya Siwo Sɔhɛwo Biana—Ŋuɖoɖo Siwo Wɔa Dɔ ƒe babla eveawo ƒe agbɔsɔsɔme si nye 4,000 kple edzivɔ.\nWokpe agbalẽtaƒe 1,900 aɖewo tso dukɔ 44 me be woava kpɔ gome le wɔna sia me, eye Yehowa Ðasefowo hã le wo dome. Ðasefoawo ɖo Biblia kple Biblia-srɔ̃gbalẽwo ɖe agbadɔ aɖe me. Biblia-srɔ̃gbalẽ siawo ku ɖe ƒomewo, sɔhɛwo kple ɖeviwo ƒe hiahiã aɖewo koŋ ŋu.\nAƒetɔ Gamaliel Camarillo, si nye Yehowa Ðasefowo ƒe nyanuɖela le Mexico, gblɔ be: “Le ŋkeke ene siwo míeɖo agbalẽwo ɖe agbadɔ sia me me la, ame siwo wu 10,000 sɔŋue va míaƒe agbadɔa me eye míena agbalẽ 29,000 kloe wo gamaxɔmaxɔe. Gake taɖodzinu si le mía si yi ŋgɔ wu agbalẽwo mama ko. Wotrɔ asi le míaƒe agbalẽwo ŋu be woana amewo nakpɔ ale si Biblia ƒe aɖaŋuɖoɖowo ɖea vi na ame miliɔn geɖewo gbe sia gbe la.”\nÐasefowo Kpɔ Gome Le Agbalẽɖeɖefia Si Wowɔ Le Mexico City Le Ƒe 2014 Me La Me


2 Korintotɔwo 4:16-19\n Eyata ɖeɖi metea mia ŋu o: ke ne miaƒe gotame gblẽna hã la, míaƒe ememe la zua yeye gbesiagbe. Elabena míaƒe aɖabaƒoƒo ɖeka me xaxa, si nu mesena o la, woa ŋutikɔkɔe mavɔ, si nu sẽna ŋutɔ, eye wòƒoa nusianu ta sãsãsã la, na mí, esi míeléa ŋku ɖe nusiwo wokpɔna la ŋu o, ke nusiwo womekpɔa o la boŋ ŋuti mieléa ŋku ɖo. Elabena nusiwo wokpɔna la, mesena yina o; ke nusiwo womekpɔna o la, nɔa anyi tegbetegbe. Elabena mienyae bena, ne wogbã miaƒe agbadɔxɔ, si nye anyigbadzitɔ la, xɔtutu, si tso Mawu gbɔ la, anɔ mía si — xɔ, si wometso asi wɔe o, si nɔa anyi tegbetegbe le dziƒo la.\nEdo eƒe nya da wòyɔ dɔ wo, eye wòhe wo tso woƒe ʋe la me.\nke ŋusẽ yeye ɖoa amesiwo kpɔa mɔ na Yehowa ya ŋu, woɖoa li fu abe hɔ̃ ene, woƒua ɖu metia wo o, wòzɔa azɔli ɖeɖi metea wo ŋu o.\nMilé dzi ɖe ƒo, eye misẽ ŋu, migavɔ̃ o, eye womegadzi ŋɔ na mi o, elabena Yehowa, wò Mawu ŋutɔ le yiyim le mia dome, maɖe asi le ŋuwò o, eye magblẽ wò ɖi o\n Mite va gbɔnye, mi amesiwo katã le agbagba dzem, eye agba le mia wum la, eye nye la mana dzudzɔ mi. Mitsɔ nye kɔkuti la ɖo mia ɖokui dzi, eye miasrɔ̃ nu tso gbɔnye, elabena nye dɔme fa, eye mebɔbɔ ɖokuinye ɖe anyi le dzi me, eye míakpɔ dzudzɔ na miaƒe luʋɔwo.\nTsiẽƒe ƒe kawo ƒo xlãm, eye ku ƒe adoboliwo va di kpem.\nNyagblɔla Salomo 3:1\nƔeyiɣi li na nusianu, eye azã li na lameɖoɖowo katã le dzi ƒoa te.\n Migana miaƒe dzi naʋuʋu nyanyanya o; mixɔ Mawu dzi se, eye mixɔ nye hã dzinye se. Fofonye ƒe me la nɔƒe geɖewo li; ɖe mele nenema o la, ne megblɔe na mi; elabena meyina, be madzra teƒe ɖo ɖi na mi. Eye ne meyi, eye medzra teƒe ɖo ɖi na mi la, magava, eye maxɔ mi ɖe nye ŋutɔ gbɔnye, bena afisi nye la mele la, miawo hã mianɔ afima. Eye afisi meyina la, míenyae, eye mɔ la hã mienyae.\n Gbɔgbɔ la ŋutɔ ɖia ɖase kpena ɖe míaƒe gbɔgbɔ la ŋu bena, mawuviwo míenye. Ke ne viwo míenye la, ekema domenyilawo hã míenye: Mawu ƒe domenyilawo kple Kristo ƒe hadomenyilawo, ne ele ale bena, miekpe fu kplii, bene mia ŋuti naka hã kplii. Elabena mebuna bena, ɣeyiɣi sia me fukpekpewo medze ŋutikɔkɔe, si wole ɖeɖe ge ɖe go afia le mia ŋuti la o. Elabena nuwɔwɔ la ƒe mɔkpɔkpɔ vevi la le mawuviwo ƒe ɖeɖefia la lalam. Elabena wobɔbɔ nuwɔwɔ la ɖe gbegblẽ la te, menye eya ŋuta ƒe lɔlɔ̃nu o, ke le amesi bɔbɔe ɖe anyi la ŋuti hena mɔkpɔkpɔ. Eyata woaɖe nuwɔwɔ la ŋutɔ hã tso gbegblẽ ƒe kluvinyenye la me ayi ɖe mawuviwo ƒe ŋutikɔkɔe ƒe ablɔɖe la me. Elabena mienyae bena, nuwɔwɔ blibo la katã le ŋeŋem, eye fu le eɖum vaseɖe fifi. Gake menye eya ɖeɖekoe o, hafi miawo hãe, mi amesiwo xɔ Gbɔgbɔ ƒe ŋgɔgbenu la, miawo hã miele ŋeŋem le mía me hele vinyenye, si nye míaƒe ŋutilã ƒe ɖeɖe la lalam. Elabena woxɔ mí ɖe mɔkpɔkpɔ ŋu; ke mɔkpɔkpɔ, si kpɔa nu kple ŋku la, menye mɔkpɔkpɔ wònye o; elabena nusi ame kpɔna kple ŋku la, nukaŋuti wògale mo kpɔm nɛ mahã? Ke ne míele mɔ kpɔm na nusi míekpɔna kple ŋku o la, míele elalam le dzidodo me.\nWoakafu Mawu, mia Aƒetɔ Yesu Kristo Fofo, amesi gbugbɔ mí gadzi le eƒe nublanuikpɔkpɔ geɖe la nu hena mɔkpɔkpɔ gbagbe to Yesu Kristo ƒe tsitretsitsi tso ame kukuwo dome la me,\n2 Korintotɔwo 1:3-6\n Woakafu Mawu, mia Aƒetɔ Yesu Kristo Fofo, si nye dɔmetɔtrɔ Fofo kple akɔfafawo katã ƒe Mawu la, amesi fa akɔ na mi le míaƒe xaxa blibo la katã me, bene míawo hã míate ŋu atsɔ akɔfafa, si Mawu tsɔ fa akɔ na mí la, afa akɔ na amesiwo kpea fu sia fu la; elabena alesi Kristo ƒe fukpekpewo so gbɔ ŋutɔ va mía dzi la, nenema ke miekpɔa akɔfafa hã sɔ gbɔ ŋutɔ to Kristo dzi. Ke nenye ɖe míexaxa la, miaƒe akɔfafa kple xɔxɔ, si sẽa ŋu le fukpekpe, siwo ke míawo hã míekpena ƒe dzidodo me la tae; alo nenye ɖe wofa aka na mí la, miaƒe akɔfafa kple xɔxɔ tae.


Gbetakpɔxɔ—Tata Si Míesrɔ̃na | December 15, 2003\nGBE BUBU Albanian Arabic Bengali Bicol Bislama Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Gujarati Hiligaynon Hindi Hungarian Igbo Iloko Indonesian Italian Japanese Kannada Korean Latvian Lithuanian Malagasy Malayalam Marathi Myanmar Norwegian Pangasinan Papiamento (Aruba) Papiamento (Curaçao) Polish Portuguese Punjabi Rarotongan Romanian Samoan Sepedi Setswana Shona Silozi Sinhala Slovak Slovenian Spanish Sranantongo Swahili Swedish Tagalog Telugu Tshiluba Tsonga Turkish Twi Ukrainian Urdu Vietnamese Zulu\nÐe Gbetakpɔxɔ ƒe tata siwo do nyitsɔ laa xexlẽ do dzidzɔ na wòa? Ke kpɔe ɖa be yeate ŋu aɖo biabia siwo gbɔna ŋu hã:\n• Ta nenie le Mixa ƒe agbalẽa si, ɣekaɣie wòŋlɔe, eye aleke nɔnɔmea nɔ ɣemaɣi?\nTa adre ye le Mixa ƒe agbalẽa si. Nyagblɔɖila Mixa ŋlɔ agbalẽa le ƒe alafa enyilia D.M.Ŋ. me, esime Mawu ƒe dukɔ si wòbla nu kplii la ma ɖe eve—Israel kple Yuda.—8/15, axa 9.\n• Le Mixa 6:8 ƒe nya nu la, nuka dimee Mawu le tso mía si?\nEle be ‘míawɔ nusi le eteƒe.’ Nuwɔwɔ ɖe Mawu ƒe mɔ nue nye nuteƒewɔwɔ ƒe dzidzenu, eyata ele be míalé eƒe anukwareɖiɖi kple nuteƒewɔwɔ ƒe gɔmeɖosewo me ɖe asi. Egblɔ na mí be ‘míalɔ̃ dɔmenyowɔwɔ.’ Kristotɔwo ɖe dɔmenyowɔwɔ fia ame bubuwo to woƒe nuhiahiãwo gbɔ kpɔkpɔ me, abe ne afɔkuwo dzɔ vɔ megbe ene. Be míate ŋu ‘abɔbɔ mía ɖokui le zɔzɔ kple’ Yehowa me la, ele be míanya míaƒe gbɔdzɔgbɔdzɔwo ahaɖo ŋu ɖe eŋu.—8/15, axa 20-2.\n• Ne dɔ ge le Kristotɔ aɖe si la, nukae wòate ŋu awɔ?\nNunya anɔ eme be wòagbugbɔ ŋku alé ɖe eƒe gbesiagbegbenɔnɔ ŋu. Ðewohĩ anyo be woana ame ƒe agbenɔnɔ nanɔ kpokploe wu to ʋuʋu yi aƒe si le sue wu me alo to ŋutilãmenunɔamesi siwo mehiã o la dziɖeɖe akpɔtɔ me. Le nyateƒe me la, ele vevie be wòadzudzɔ dzitsitsi ɖe gbesiagbenuhiahiãwo ŋu ahaka ɖe edzi be Mawu ate ŋu awɔe be wòayi edzi anɔ agbe. (Mateo 6:33, 34)—9/1, axa 14-15.\n• Nuka dzie wòle be míaɖo ŋkui ne míele srɔ̃kpenunanawo nam alo le wo xɔm?\nMehiã be míana nu xɔasiwo, alo akpɔ mɔ na wo o. Dzi ƒe nɔnɔme si nunala la tsɔ le nua namee nye nu vevitɔ. (Luka 21:1-4) Manye ameŋububu be woaɖe gbeƒã nunala la ƒe ŋkɔ o. Esia wɔwɔ ate ŋu aɖe fu na amea. (Mateo 6:3)—9/1, axa 29.\n• Nukata wòle be míado gbe ɖa madzudzɔmadzudzɔe?\nGbedodoɖa edziedzi ate ŋu ana mía kple Mawu dome ƒomedodo nasẽ ɖe edzi eye wòadzra mí ɖo be míakpe akɔ kple tetekpɔ sesẽwo. Míaƒe gbedodoɖawo ate ŋu anɔ kpuie loo alo adidi, le alesi hiahiã kple nɔnɔmeawo le nu. Gbedodoɖa tua xɔse ɖo hekpena ɖe mía ŋu be míakpɔ kuxiwo gbɔ.—9/15, axa 15-18.\n• Aleke wòle be míase Korintotɔwo I, 15:29, si gɔme woɖe ɖe gɔmeɖeɖe aɖewo me be “nyɔnyrɔxɔxɔ ɖe ame kukuwo ta” gɔmee?\nApostolo Paulo nɔ fiafiam be wonaa nyɔnyrɔ Kristotɔ amesiaminawo ɖe agbenɔnɔ aɖe si ava na woaku le nuteƒewɔwɔ me abe alesi wònɔ le Kristo gomee ene me. Emegbe la, woafɔ wo ɖe tsitre ayi ɖe gbɔgbɔmegbenɔnɔ me abe alesi wònɔ le Kristo gomee ene.—10/1, axa 29.\n• Aleke míewɔ nya be Kristotɔnyenye lɔ nu geɖe ɖe eme wu asaƒoƒo na nu gbegblẽ siwo woyɔ ɖe Korintotɔwo I, 6:9-11 la ko?\nApostolo Paulo meyɔ nu gbegblẽwo abe matrewɔwɔ, trɔ̃subɔsubɔ, kple ahamumu ene ko see ɖe afima o. Eyi edzi ɖee fia le kpukpui si kplɔe ɖo me be tɔtrɔ bubuwo agahiã: “Woɖe nuwo katã ƒe mɔ nam, ke menye nuwo katãe nyona na ame o.”—10/15, axa 18-19.\n• Blema nyɔnu siwo do dzidzɔ na Mawu ƒe dzi la dometɔ aɖewo ɖe?\nWo dometɔ aɖewoe nye Sifra kple Pua siwo nye vixelawo, amesiwo meɖo to Farao hewu Israel-viwo ƒe viŋutsuwo o. (Mose II, 1:15-20) Kanaantɔ Raxab kpɔ Israel-vi ŋkutsala eve ta. (Yosua 2:1-13; 6:22, 23) Abigail ɖe nunya fia esime wòxɔ amewo ɖe agbe hekpɔ Dawid ta be meɖe hlɔ̃fe o. (Samuel I, 25:2-35) Woɖo kpɔɖeŋu ɖi na egbenyɔnuwo.—11/1, axa 8-11.\n• Gɔmesese ka nue ‘ɣletivi siwo tso dziƒo wɔ aʋa’ kple Sisera le, abe alesi wogblɔ ɖe Ʋɔnudrɔ̃lawo 5:20 ene?\nAme aɖewo bui be esia enye kpekpeɖeŋu si tso Mawu gbɔ. Ame bubuwo gblɔ be mawudɔlawo ƒe kpekpeɖeŋunanae, ɣletivitoasikewo ƒe gege dze wo dzie, alo Sisera ƒe ŋuɖoɖo ɖe ɣletivimefakaka ŋue. Esi wònye Biblia meɖe eme o la, míate ŋu abu nyaa be efia Mawu ƒe xɔxɔ na Israel-ʋakɔwo le mɔ aɖe nu.—11/15, axa 30.\n• Esime amewo megadoa vivi ɖe subɔsubɔ ŋu o eye womegatsɔa ɖeke le eme le xexeame godoo o la, nukatae ame geɖe gakpɔtɔ ʋua eme be yewoxɔ Mawu dzi se?\nAme aɖewo dea sɔleme be yewoƒe susume nadze akɔ anyi. Bubuwo dena be yewoava nɔ agbe mavɔ le ku megbe, alo wodena ɖe lãmesẽ, kesinɔnuwo, kple dzidzedze kpɔkpɔ ta. Le nuto aɖewo me la, amewo dina be yewoatsɔe akpɔ yewoƒe gbɔgbɔmenuhiahiã si va li le esi kapitalisttɔwo ƒe nukpɔsusuwo va xɔ ɖe Kɔmiunisttɔwo ƒe nukpɔsusuwo teƒe ta la gbɔ. Nukpɔsusu siawo nyanya ate ŋu akpe ɖe Kristotɔ ŋu be wòate ŋu ado dzeɖoɖo si akpe ɖe aƒemenɔlaa ŋu ɖa.—12/1, axa 3.\nw03 12/15 axa 30\nYesu ƒe Ƒometɔwo—Amekawoe Wonye?\nNusɔsrɔ̃ tso Yesu ƒe Anyigba dzi Ƒomea Gbɔ\nWodi Mɔ Xaxɛ La\nEle Be Míanɔ Ŋudzɔ Vevie Fifia wu\nNɔ Dzadzraɖoɖi Hena Yehowa Ƒe Ŋkeke la\nWode Dzi Ƒo na Gilead Sukunuwulawo be Woaƒo Nu tso “Nu Dzɔtsuwo” Ŋu\nƑe 2003 Gbetakpɔxɔ Me Nyawo Diƒe\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA December 15, 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA December 15, 2003\nGBETAKPƆXƆ—TATA SI MÍESRƆ̃NA December 15, 2003


Ʋɔnudrɔ̃lawo 18 | Biblia Le Internet Dzi | Xexe Yeye Gɔmeɖeɖe\nXexe Yeye Gɔmeɖeɖe\n1 Mose 2 Mose 3 Mose 4 Mose 5 Mose Yosua Ʋɔnudrɔ̃lawo Rut 1 Samuel 2 Samuel 1 Fiawo 2 Fiawo 1 Kronika 2 Kronika Ezra Nehemiya Esta Hiob Psalmowo Lododowo Nyagblɔla Hawo Ƒe Ha Yesaya Yeremiya Konyifahawo Ezekiel Daniel Hosea Yoel Amos Obadiya Yona Mika Nahum Habakuk Zefaniya Hagai Zakariya Malaki Mateo Marko Luka Yohanes Dɔwɔwɔwo Romatɔwo 1 Korintotɔwo 2 Korintotɔwo Galatiatɔwo Efesotɔwo Filipitɔwo Kolosetɔwo 1 Tesalonikatɔwo 2 Tesalonikatɔwo 1 Timoteo 2 Timoteo Tito Filemon Hebritɔwo Yakobo 1 Petro 2 Petro 1 Yohanes 2 Yohanes 3 Yohanes Yuda Nyaɖeɖefia 1 2 3 4 5 6 7 8 9 10 11 12 13 14 15 16 17 18 19 20 21\nDan viwo di anyigba (1-31)\nWoxɔ Mika ƒe legbawo heɖe aboyo eƒe nunɔla (14-20)\nWoxɔ Lais eye wona ŋkɔe be Dan (27-29)\nLegba subɔsubɔ le Dan (30, 31)\n18 Le ŋkeke mawo me la, fia aɖeke menɔ Israel o.+ Ɣemaɣi la, Dan viwo+ ƒe to la le anyigba dim, ne woanɔ edzi; elabena va se ɖe ɣemaɣi la, womexɔ domenyinu le Israel-toawo dome o.+ 2 Dan viwo dɔ woƒe ƒomea me tɔ atɔ̃, siwo nye ŋutsu kalẽtɔwo tso Zora kple Estaol,+ be woayi aɖatsa le anyigba la dzi ahatsa ŋku le edzi. Eye wogblɔ na wo be: “Miheyi ɖatsa le anyigba la dzi.” Esi wova ɖo Mika+ ƒe me le Efrayim tonutoa me la, wotsi afi ma dɔ. 3 Esi wogogo Mika ƒe aƒea la, wodze si ɖekakpui Lewitɔ la ƒe gbe, eya ta woyi egbɔ ɖabiae be: “Ame kae kplɔ wò va afi sia? Nu ka wɔm nèle le teƒe sia? Nu kae na nèva tsi afi sia?” 4 Eɖo eŋu na wo be: “Ale kple ale Mika wɔ nam, eye wòxɔm be manye nunɔla na ye.”+ 5 Eye wogblɔ nɛ be: “Míeɖe kuku, bia gbe Mawu kpɔ be mɔ si dzi míele la adze edzi hã.” 6 Eye nunɔla la gblɔ na wo be: “Miheyi le ŋutifafa me. Yehowa li kpli mi le miaƒe mɔzɔzɔ la me.” 7 Ale ŋutsu atɔ̃awo yi mɔzɔzɔa dzi va ɖo Lais.+ Wokpɔ ale si dua me nɔlawo le wo ɖokui si, abe ale si ko Sidontɔwo le ene. Wole tomefafa me heɖe dzi ɖi,+ eye dziɖula ŋutasẽla aɖeke meva ɖe fu na wo le anyigba la dzi kpɔ o. Wo gbɔ didi tso Sidontɔwo gbɔ, eye kadodo mele wo kple dukɔ bubu aɖeke dome o. 8 Esi wotrɔ va wo nɔviwo gbɔ le Zora kple Estaol+ la, wo nɔviawo bia wo be: “Aleke miedee?” 9 Woɖo eŋu be: “Mina míaho ɖe wo ŋu, elabena míekpɔ be anyigba la nyo ŋutɔ. Nu ka tae miele hehem ɖe megbe? Netsɔ, miyi anyigba la dzi ne miaxɔe wòazu mia tɔ. 10 Ne mieyi la, miakpɔe be dukɔ la ɖe dzi ɖi,+ eye anyigba la keke ŋutɔ. Mawu tsɔe de asi na mi, enye teƒe si anyigbadzinu ɖe sia ɖe le.”+ 11 Ale Dan viwo ƒe ƒomea me ŋutsu alafa ade bla aʋakpa, eye wodze mɔ tso Zora kple Estaol.+ 12 Woyi ɖaƒu asaɖa anyi ɖe Kiriat-Yearim+ le Yuda. Esia tae woyɔa teƒe ma si le Kiriat-Yearim ƒe ɣetoɖoƒe la be Mahane-Dan*+ va se ɖe egbe. 13 Woho tso afi ma yi Efrayim tonuto la me, eye wova Mika+ ƒe aƒe gbɔ. 14 Eye ŋutsu atɔ̃ siwo yi ɖatsa ŋku le Lais-nyigba+ dzi la gblɔ na wo nɔviwo be: “Mienya be kɔmewu, terafiwo,* nu kpakpɛ kple galegba*+ le aƒe siawo mea? Mibu nu si miawɔ la ŋu.” 15 Ale wotɔ ɖe afi ma eye woyi ɖekakpui Lewitɔ+ la gbɔ le Mika ƒe me, eye wobia eƒe fɔfɔme ta se. 16 Ɣemaɣi la, Dan-ŋutsu+ alafa ade siwo bla aʋakpa la tɔ ɖe agboa nu. 17 Eye ŋutsu atɔ̃ siwo yi ɖatsa ŋku le anyigbaa dzi+ la ge ɖe aƒea me ɖatsɔ nu kpakpɛ la, kɔmewu+ la, terafim legbaawo*+ kple galegba*+ la. (Nunɔlaa+ kple ŋutsu alafa ade siwo bla aʋakpa la tɔ ɖe agboa nu.) 18 Woge ɖe Mika ƒe me ɖatsɔ nu kpakpɛa, kɔmewua kple terafiawo* kpakple legba si wokɔ̀* la. Eye nunɔla la bia wo be: “Nu ka wɔm miele?” 19 Ke wogblɔ nɛ be: “Zi ɖoɖoe. Tsyɔ asi nu, eye nàyi kpli mí azu fofo* kple nunɔla na mí. Kae nyo wu, be nànye nunɔla na ame ɖeka ƒe aƒe+ loo alo be nàzu nunɔla na to kple ƒome blibo le Israel?”+ 20 Esia dze nunɔla la ŋu, ale wòtsɔ kɔmewua kple terafiam legbaawo* kpakple nu kpakpɛa,+ eye wòyi kple dukɔ la. 21 Ale wotrɔ be yewoayi mɔzɔzɔa dzi, wona wo viwo kple lãhawo kpakple nu veviwo dze wo ŋgɔ. 22 Esi wogblẽ Mika ƒe aƒe la ɖe megbe sãa la, ŋutsu siwo nye Mika ƒe aƒelikawo ƒo ƒu, eye wodze Dan viwo yome ɖatu wo. 23 Esi wodo ɣli yɔ Dan viwo la, wotrɔ dze ŋgɔ wo eye wobia Mika be: “Nya kae dzɔ? Nu ka tae nèƒo amewo nu ƒu?” 24 Eɖo eŋu be: “Mietsɔ nye mawu siwo mewɔ la, eye miekplɔ nunɔla hã dzo yina. Ke nu kae gasusɔ nam? Aleke wɔ miele biayem be, ‘Nya kae dzɔ ɖe dziwò’ mahã?” 25 Dan viwo ɖo eŋu be: “Mègado ɣli ɖe mía ta o; ne menye nenema o la, ŋutsu siwo do dɔmedzoe* la adze mia dzi, eye esia ana nàbu wò agbe* kple wò aƒemetɔwo ƒe agbe.”* 26 Eye Dan viwo galé woƒe mɔ; ke esi Mika kpɔe be wosesẽ wu ye la, etrɔ yi aƒe me. 27 Esi wotsɔ nu siwo Mika wɔ, eye wokplɔ eƒe nunɔla la dzoe vɔ la, woyi Lais+ le dukɔ si li le tomefafa me heɖe dzi ɖi+ la gbɔ. Wowu wo kple yi, eye wotɔ dzo du la. 28 Ame aɖeke meli axɔ na wo o, elabena wo gbɔ didi tso Sidon, kadodo mele wo kple dukɔ bubu aɖeke dome o, eye du la le Bet-Rehob+ Bali la me. Eye wogbugbɔ du la tso henɔ eme. 29 Azɔ hã, wona ŋkɔ du la be Dan+ le wo fofo Dan, si wodzi na Israel+ la, ƒe ŋkɔ nu. Ke tsã la woyɔa du la be Lais.+ 30 Emegbe Dan viwo li nu kpakpɛ+ la na wo ɖokui, eye Yonatan,+ si nye Mose vi Gersom+ ƒe vi kple viaŋutsuwo va zu nunɔlawo na Dan viwo ƒe to la, va se ɖe ŋkeke si dzi wokplɔ anyigba la dzi nɔlawo yi aboyo me. 31 Eye woli nu kpakpɛ si Mika wɔ la ɖe afi ma le ŋkeke siwo katã me Mawu vavã la ƒe aƒe la nɔ Silo.+\n^ Egɔmee nye, “Dan ƒe asaɖa.”\n^ Alo, “aƒeli; legba.”\n^ Alo, “legba si wolólo ga kɔ̀.”\n^ Alo, “aƒeliwo; legbawo.”\n^ Alo, “aɖaŋuɖola.”\n^ Alo, “ŋutsu siwo ƒe luʋɔ do dziku.”\n^ Alo, “luʋɔ.”\n^ Alo, “luʋɔwo.”